c: text/html

text:
Orð og lag: Bill Gaither
Týtt: Kajfinn Hammer
1. Guð gav Sín Son, Hans Navn er Jesus,
Hans hond meg leiddi á frelsuveg;
Hann gav Sítt lív og vann mær frelsu,
Hans tóma grøv hon prógvar, at Hann elskar meg!
Niðurlag: Mín Jesus livir og tí skal eg liva,
mín Jesus livir, tí er sál mín trygg!
Mín framtíð er í Jesu hondum,
mítt lív er vert at liva, tí Hann elskar meg!
2. Ein dagur kemur, tá eg eri frammi,
tá skal eg síggja mín Frelsara!
Tonk, náa málið og síggja Jesus,
og takka Honum fyri alt, Hann hevur gjørt!

robotstxt: allowed

filter: keep


text:
Orð: Hans Andrias Djurhuus
Lag: Regin Dahl
Viðmerking: Yrktur í 1911.
1. Meg minnist, tá eg var lítil,
og móðir mín reiddi mær song
og kallaði meg sín góða,
sín óregerliga drong.
2. Trygt legði eg høvur á kodda,
og hon kom og setti seg
á songarstokkinum hjá mær:
“Kom, lat meg nú signa teg!”
3. So signaði hon meg um ennið,
yvir bringuna risti hon kross:
“Legg teg í Harrans hendur,
gev móður tíni ein koss!”
4. Slíkt rennur mær nú í huga,
nú náttin er myrk og long.
Móðir mín svevur í moldum.
Sjálvur eg reiði mær song.


text:
Val av lesandi í stýrið fyri Fróðskaparsetur Føroya
Fýra valevni hava bjóðað seg fram sum umboð teirra lesandi í stýrið fyri Fróðskaparsetur Føroya.
Valevnini eru:
- Ingun Háberg Söderqvist (NÁD)
- Tór Marni Weihe (SSD)
- Bergur A. Dalsgarð (SFD)
- Kolbrún í Haraldsstovu (NVD)
Valnevndin hevur góðkent valevnini.
Valið fer fram í døgunum 17.-20. desember
Fyri fyrstu ferð verður valið skipað elektroniskt. Fyri at luttaka í elektroniska valinum er neyðugt at
brúka nýggju setursteldupostadressuna, sum øll lesandi fáa í næstum. Nærri kunning um, hvussu elektroniska valið fer fram, og um nýggju teldupostadressurnar hjá øllum lesandi v.m. verður at fáa á kunningarfundinum, sum verður fríggjadagin 11. desember í høllini (auluni) í Námsvísindadeildini.
Valnevndin
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
28.07.2017 - 17:48
Ítróttur > Ítróttur > Kappróður
Stórur spenningur var undan ólavsøkuróðrinum í dag, tí bara tvey stig vóru millum Tofta Tegin og Argjabátin. Fyrst nevndi hevði 40 stig og hin seinni 38 stig.
Og var stórur spenningur undan róðrinum, var tað uppaftur meira spennandi eftir róðurin um hvør gjørdist nummar tvey og trý.
Argjabáturin vann greitt róðurin, men stór kapping var millum Árnfirðing og Tofta Regin.
Á málinum varð fyrst sagt, at Árnfirðingur gjørdist nummar tvey og sostatt hevði Argjabáturin tryggjað sær FM-heitið. Argjamenninir hálsfevndust um sigurin, men so komu nýggj boð av málinum.
Knappliga var tað Tofta Regin, sum gjørdist nummar tvey og sostatt tryggjaði sær FM-heitið.
Óheppið fyri argjamenn, men soleiðis kann tað vera.
Vit ynskja báðum manningunum tillukku.


text:
Í sambandi við, at borgarstjórarnir í Nes-, Runavíkar- og Sjóvar kommunum skrivaðu undir samstarvsavtalu við landsstýrismannin í heilsumálum um heilsusamstarv á Skálafjørðinum, var tíðindafundur á Heilsumiðstøðini í Runavík í gjár.
Kommunurnar kring Skálafjørðin og landsstýrismaðurin í heilsumálum eru á einum máli um, at borgararnir í økinum ikki fáa nøktandi heilsutænastur í verandi skipan. Hetta kemur m.a. til sjóndar í sambandi við troti á kommunulæknum í økinum. Støðan hevur við sær, at tørvur er á víðfevndum broytingum.
Sambært avtaluni verða Nes-, Sjóvar- og Runavíkar kommunur í framtíðini eitt heilsuøki við heilsudepli. Frá 1. juni verða tey bæði læknadømini, Runavíkar og Skála læknadømi niðurløgd, meðan borgararnir frameftir verða knýttir at einum læknadømi, Skálafjarðar læknadømi.
Samstundis gerðast allar bygdirnar í Runavíkar Kommunu partur av nýggja læknadøminum. Funningur og Funningsfjørður hava áður verið partur av Eiðis læknadømi, meðan Oyndarfjørður hevur verið partur av Fuglafjarðar Læknadømi. Í teimum økjum, har fastur lækni er, kunnu viðskiftafólk halda áfram hjá verandi lækna, eisini um hann hoyrir til eitt av gomlu læknadømunum. Har eingin fastur lækni er, mugu viðskiftafólk velja nýggjan lækna, eins og nýggj viðskiftafólk koma at hava lækna í nýggja Skálafjarðar læknadømi. Íbúgvarnir fáa nærri kunning um hetta seinni.
Endamálið við at skipa heilsudeplar er, at allar tær kanningar og viðgerðir, sum kunnu fara fram uttanfyri sjúkrahúsini, við tíðini fara fram á heilsudeplunum. Á heilsudeplunum fer dentur at verða lagdur á at veita og menna heilsufremjandi og sjúkufyribyrgjandi tilboð, kanningar og ráðgeving til borgaran. Ætlanin er, at stórur partur av heilsuveitingunum til borgarar við varandi sjúkum og eldri við tíðini skal kunna fara fram í heilsudeplunum. Til tess at kunna røkja hesar uppgávur fara tað á heilsudeplunum at starvast viðkomandi heilsustarvsfólk, t.d. kommunulæknar, sjúkrarøktarfrøðingar, heilsufrøðingar, kostfrøðingar, farmaseutar, sálarfrøðingar, ergoterapeutar, fysioterapeutar og ljósmøður.
Skipanin fevnir um tær heilsutænastur, sum verða veittar í kommunulæknaviðtalum gerandisdagar. Skipanin fevnir ikki um virksemið, sum fer fram í Læknavaktini.
Heilsudepilin við Skálafjørðin verður staðsettur við læknaviðtalum til tríggjar kommunulæknar á Heilsumiðstøðini í Runavík. Fyri at frástøðan til lækna ikki skal verða ov stór hjá borgarum á vestara armi á Skálafjørðinum, verður læknaviðtalan á Strondum verandi opin tveir dagar um vikuna, til nýggj farleið er komin um Skálafjørð, ið styttir um fjarstøðuna hjá borgarunum í økinum.
Nakað skal gerast við hølisviðurskiftini í Læknamiðstøðini í Runavík, áðrenn triði kommunulæknin við viðtalustarvsfólkum kann flyta inn. Í eini skiftistíð, til hølisviðurskifti og starvsfólkaviðurskiftini eru komin í eina fasta legu, verða nærri avtalur gjørdar millum Heilsutrygd, lækna/læknaavloysarar og heilsustarvsfólk, um hvussu arbeitt verður í nýggja læknadøminum.
Á tíðindafundinum bjóðaði Magnus Rasmussen, borgarstjóri í Runavíkar kommunu, vælkomin og greiddi frá, hvussu samstarvið millum kommunurnar og heilsumálaráðið byrjaði. Jákup Foldbo frá sosialu deild í Runavíkar kommunu og Katrin Gaard frá heilsumálaráðnum greiddu frá innihaldinum í samstarvinum og nýggja heilsudeplinum. Karstin Hannsen, landsstýrismaður í heilsumálum, helt síðani talu, har hann m.a. fegnaðist um, at fyrsti heilsudepulin var veruleiki, og takkaði fyri góða samstavið millum heilsumálaráðið og kommunurnar.
Eftir at samstarvsavtalan var undirskrivað, takkaði Jóhannus Danielsen, borgarstjóri í Nes kommunu, landsstýrismanninum í heilsumálum, Karstin Hansen, fyri sera gott samstarv og fyri, at hann hevur arbeitt skjótt við at fremja hesa slóðbrótandi heilsuskipan, eftir at borgarstjórarnir fyri hálvum ári síðani heittu á landsstýrismannin um at bera so í bandi, at broytingar blivu framdar, fyri at bøta um kommunulæknatrotið.
Myndarøð: {018CAA4F-1A8D-4CD8-8F8A-DF1777DA75C7}


text:
Sverri Egholm
18.03.2018 - 20:40
Tíðindi > Vinna & Tøkni > Fiskivinna
- Tá mannningin mynstraði umborð á Enniberg 24. januar 2018 vóru vakmyndatól sett upp ymsastaðni á fabrikkini, harímillum uppiyvir skráskerarunum, uppiyvir reinskerðingarborðunum og uppiyvir pakkiborðinum.
Tað skrivar ein av manningini umborð á flakatrolaranum Ennibergi, sum ynskir at vera dulnevndur. Sambært honum hendir hetta uttan, at manningin frammanundan hevur fingið at vita nakað um hví og hvør hevur atgongd til myndirnar.
- Hetta bræv verður sent sum kunning til Føroya Fiskimannafelag, Fiskimálaráðið og føroysku fjølmiðlarnar. Brævið verður tíverri sent uttan avsendara, og sigur eitt sindur um, hvussu veikur fiskimaðurin stendur í Føroyum í 2018.
- Á heimasíðuni hjá Dátueftirlitinum er yvirlit yvir tey, sum hava fráboðað uppsetan av vakmyndatóli. Enniberg stendur hvørki undir ”Loyvir, sum Dátueftirlitið hevur givið í 2017” ella ”Loyvir, sum Dátueftirlitið hevur givið í 2018”. Tað vil siga, at hetta er gjørt uttan loyvi frá myndugleikunum, vil sjómaðurin vera við.
Les alt skrivið á lesarin.fo


text:
Nú 2015 er farið at halla, hevur borgarstjórin, sum vanligt, gjørt eitt skriv við kunning um brátt farna ár og nøkrum ætlanum fyri komandi ár. Skrivið er borið í hvørt hús, men kann eisini takast niður her.
22.12.2015
Kunningarskriv frá borgarstjóranum
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Trúgvandi guðloysingar
Eg havi fyrr víst á, at tann kristna trúgvin, er ein trúgv samsvarandi prógvum. Men guðloysingar flenna ofta eftir okkum kristnu, og siga at vit kristnu enn liva í steinøldini, men at teir eru komnir víðari við vísind.
“Trúgv er hóast, ella kanska vegna, manglandi prógv.” -Richard Dawkins
Men lat okkum nú kanna hatta gjøllari, trúgva guðloysingar veruliga ikki uppá tað yvirnatúrliga? Her eru 4 stig, sum hvørt byggir á tað undanfarna stigi, og tey krevja øll trúgv:
1) Alt tilfar kom úr ongum.
Løgi sum tað ljóðar, men teir sum bert kalla tað kristnu trúnna fyri pátrúgv, teir trúgva sjálvir at ALT tilfar, sum vit síggja rundan um okkum kom úr ongum. At siga so, er sjálvandi ikki vísindaligt, og ongin hevur nakrantíð so mikið sum roynt at bygt eini sethús úr ongum tilfari. Hetta skrivaði eg um í tí kosmologiska argumentinum.
2) Lív kom frá deyða.
Her er næsti trupulleikin fyri teir, sum siga seg ikki trúgva á Guð. Hetta er sjálvandi eisini vísindaliga ómøguligt, og er tí heldur ikki prógva vísindaliga.
3) Skipan kom í ruðuleikan.
Lógin um varmaelvi sigur greitt, at ALT gongur ímóti størri hurlivasi. Og um tað ikki blívur hildið við líka so kemur ólag í. Hetta síggja vit í tí dagliga, húsini, bilurin osfr, alt má haldast við líka, hetta geldur bæði fyri livandi og deyð ting. Ongin sleppur undan, heldur ikki guðloysingurin.
4) Tilfar bleiv ólikamligt.
Nú eru vit komin til tað seinasta stigið. Hvat er tað at vera tú og eg (tvey menniskju), uttan at hava tað andaliga og rationella stigið við? Hetta er eisini tað mest torføra fyri guðloysingin at svara uppá, tí hvussu kann hetta, sum var onki, men sum bleiv nakað, sum var deytt, men bleiv livandi, bleiv ein organisma, hvussu kann hetta fáa nakað so ólikamligt og undurfult sum tilvitan og skynsemi?
Hetta er tað mest grundleggjandi við at vera eitt menniskja, tí uttan tað vóru vit bert robottar. Men Guð er ein persónligur Guð, hann skapti okkum í sínari mynd:
“Latið Okkum gera menniskju í bílæti Okkara, til at vera Okkum lík! Hon skal ráða yvir fiskunum í sjónum og fuglunum undir himli, yvir fænum og yvir allari jørðini og øllum skriðdýrum, ið á jørðini skríða.” – Guð (1 Mós 1:26)
Guð skapti okkum við serligum eginleikum, sum ger okkum til meira enn djór og maskinur:
- Morali
- Fríum vilja
- Ynskjum
- Dreymum
Sum kristin havi eg ongan ampa av at góðtaka at trúgv er ein partur av dagligdegnum, og tí er tað bara skynsamt, at trúgv og vísind hóska saman eisini.


text:
Søkt verður eftir reingerðarfólkið til Vágs kommunu.
Talan er um:
• Fast starv í Vágs Høll áleið 30 tímar um vikuna 1. juli 2018
• Fast starv í Vágs skúla áleið 15 tímar um vikuna frá august 2018
Størvini eru tímalønt samsvarandi sáttmála millum Føroya Arbeiðarafelag og Føroya Arbeiðsgevarafelag.
Meira fæst at vita um størvini við at venda sær til býráðsskrivstovuna tlf. 663000.
Umsóknin skal vera Vágs kommunu í hendi í seinasta lagi fríggjadagin 8. juni 2018 kl. 12.00.
Viðmerk í umsóknini, hvat starv tygum søkja.
Umsóknin skal sendast til:
VÁGS KOMMUNU
Vágsvegur 30
FO-900 VÁGUR
ella á vagur@vagur.fo


text:
Hann sat og stardi fram um vegg og mintist farnar løtur
Væl gránað var hans hár og skegg og troyttar vóru føtur
Hann mintist tá sum piltur hann við horn og geislar spældi,
Tá hann um heyggj og brekku rann smálom á bønum taldi.
So mangan hann á kletti stóð við tráuni í hendi
hann stóð og stardi út á sjó so lítlan hann seg kendi
Hann mintist manga heystarstund tá seiður var við landið,
Og nótin útsett varð við skund og drigin full mót sandi.
Hann mintist havið silvurbleikt sum spegl tað var at síggja,
ei stjørna sást, men mánin veikt seg trongdi millum skýggja.
Slík løta leiddi tankar heim hon bloytti hjartarøtur.
Til børn og vív og vinir teim væl untist sælar løtur.
Men havsins hvíld hon stokkut er
brátt brot og stormar berjast
tey inna kunnu skaðagerð tá mátti skútan verjast.
Nei stormurn hann steðgar ei, fer hvínandi um ræðir,
Hann leitar yvir havsins leið og kvøður sorgarkvæðir.
Hann hoyrir til tann stóra bólk, sum sína arbeiðsmegi
væl unti Føroya land og fólk, hann arbeiddi við gleði.
Hann sat og stardi fram um vegg og mintist farnar løtur,
Væl gránað var hans hár og skegg og troyttar vóru føtur.


text:
Gudstænasta í Sumbiar kirkju 23. September kl.12.30 við Patrick de Neergaard, presti.
Gudstænasta í Hovs kirkju við Patrick de Neergaard, presti.
Nógvir góðir vinningar – m.a. 2000,- gávukort frá Atlantic Airways, 1000,- gávukort frá Effo, 1000,- frá Bónus, 500,- gávukort frá SMS, 3 x lomb – 6. og 12. spæl 500,- gávukort frá Effo!
Og nógvir aðrir góðir vinningar og gávukort – komið og spælið bingo
Tiltakið er til frama fyri Parkinson Felagið, og fer allur peningurin, ið kemur inn, óskerdur til felagið
Sumbiar dansifelag hevur bingo í Lopra: 9. Okt. og 6. nov. kl. 19.00.


text:
Mikukvøld 4. mai 2011 skipar Fróðskaparsetur Føroya fyri kunningartiltaki í Miðlahúsinum. Her verður møguleiki at fáa nærri innlit í tær útbúgvingar, sum Setrið bjóðar út til lesandi.
Umboð fyri allar útbúgvingarnar fara at siga frá og møguleiki verður fyri at seta spurningar. Eisini fer Guðrið Hansdóttir at syngja og spæla.
Skráin verður hendan:
Kl. Evni
19.30 Jóan Pauli Joensen, rektari bjóðar vælkomin 19.40 Føroya Læraraskúli hevur orðið 20.00 Náttúruvísindadeildin hevur orðið 20.20 Føroyamálsdeildin hevur orðið 20.40 Guðrið Hansdóttir syngur og spælir 20.50 Sjúkrarøktarfrøðiskúli Føroya hevur orðið 21.10 Søgu- og samfelagsdeildin hevur orðið 21.30 Guðrið Hansdóttir syngur og spælir 21.40 Tikið verður samanum


text:
KVEIK.FO er portalur hjá Vinnuhúsinum. Tey skriva:
"Kveik er ein portalur, har øll fólk kunnu skráseta seg við fakligum førleikum, royndum og áhugamálum. Á Kveik.fo er lætt at finna rætta persónin til fjølbroyttar uppgávur - tað verið seg til nevndarsessir, netverk, størv, álitisstørv og annað. Eisini er Kveik.fo roknað til lesandi, ið her hava møguleika at fáa samband við virkir til t.d. prosjektir og uppgávur.
Kveik.fo er ein førleikadátugrunnur fyri føroyingar. Ætlanin er, at Kveik.fo skal gera tað lættari hjá teimum, sum taka avgerðirnar og sum útvega fólk, at fáa eyga á fólkum við dyggum førleikum. Kveik.fo er við øðrum orðum ein snarvegur at gera tilfeingið í okkara samfelag sjónligt og lætt atkomandi.
Heimasíðan hevur broytt skap síðan hon varð stovnað í 2007. Føroya Arbeiðsgevarafelag hevur yvirtikið dátugrunnin og samstundis broytt konseptið frá at vera ein kvinnu dátugrunnur, til at tað nú eru tríggir bólkar sum kunnu skráseta seg. Hesir bólkarnir eru kvinnur, menn og lesandi.
Tað ber tó enn til at leita eftir bara einum kyni, um tann sum leitar ynskir hetta. Ætlanin við at leggja lesandi afturat dátugrunninum, er at eggja til samstarv millum tey lesandi, føroysk virkir og almennar stovnar. Á hendan hátt kunnu lesandi gera prosjektir og uppgávur fyri virkir í samband við teirra lesna."


text:
Lýsing
Fiskaaling søkir eftir fólki við góðum lívfrøðiligum skili og samstarvsførleikum at luttaka í støðuga arbeiðinum at menna vitan til føroysku alivinnuna.
Tú kemur at starvast á fiskaheilsudeildini, ið arbeiðir við tænastum til vinnuna og smærri granskingarverkætlanum. Okkara høvuðsuppgáva er at fremja lógarkravdu lúsateljingarnar, men umframt hetta eru táknu- og rognkelsiskanningar eisini ein fastur partur av arbeiðinum.
Arbeiðsøki
- Lúsateljingar og táknukanningar
- Rognkelsiskanningar
- Luttøka í granskingarverkætlanum
- Annað fyrifallandi arbeiði
Førleikar
- Lívfrøðiligt skil
- Tænastusinnað/ur og hug at arbeiða við fólki
- Sjálvstøðug/ur og dugir at leggja til rættis
- Áhuga/ur at savna inn dáta og vitan
- Telduførleikar (Excel)
- Hevur virðing fyri tagnarskyldu og trygd
- Góð eygu
- Koyrikort
Setanarviðurskifti
Talan er um fulltíðarstarv. Roknast kann við fitt av úrtíðararbeiði. Løn og setanartreytir sambært avtalu.
Umsóknir
Umsókn við prógvum, arbeiðsroyndum og øðrum viðkomandi tilfari skal sendast til kirstin(at)fiskaaling.fo.
Umsóknin skal vera okkum í hendi í seinasta lagi 1. mai 2018. Nærri upplýsingar um starvið fáast við at venda sær til Kirstin Eliasen, deildarleiðara, á tlf 774703.


text:
Á hesari síðu vera komandi tiltøk hjá Argja Bóltfelag lýst.
Familjudagur leygardagin 25. august 2018 kl. 11-15. Les meira við at trýsta her.
Dansur í Høllini á Hálsi 08. september 2018 við norska sangaranum Lassa Johansen v/orkestri og Hans Jacob Hjelm v/vinmonnum
Jólatombola 01. desember 2018 í AB-húsinum / Róðrarneystinum á Argjum
Fýrverkssøla í AB-húsinum 27. - 31. desember 2018
-------
Hava tit spurningar til tiltøkini ber til at ringja ella senda sms til tlf. 510669 ella skriva til This email address is being protected from spambots. You need JavaScript enabled to view it..


text:
Hallur av Rana
27.03.2015 - 16:59
Ítróttur > Ítróttur > Fótbóltur
Fýra ferðir áður hevur føroyska landsliðið hjá monnum leikt landsdyst móti rumenska landsliðnum. Tíverri hava føroyingar ikki nógv at reypa av, tí besta úrslitið er eitt 1-0 tap á heimavølli í september 2008.
Tað er tó munandi betri enn vánaligasta úrslitið, ið var í mai 1992, tá rumenar bankaðu føroyingar av við heili 7-0. Tilsamans hava rumenar skora fimtan mál, meðan føroyingar hava skorað eitt mál í teimum fýra dystunum millum liðini.
Kringvarp Føroyar hevur verið í skjalasavninum og funnið fram brot úr seinasta dystinum millum liðini, ið var leiktur 14. oktober 2009. Føroyar taptu tann dystin 3-1.
Til ber at síggja brot úr tí dystinum, við at trýsta á her.
Úrslitini frá dystunum millum Rumenia og Føroyar:
6 mai. 1992: Rumenia - Føroyar 7-0 (5-0)
8.september 1993: Føroyar - Rumenia 0-4
10. september 2008: Føroyar - Rumenia 0-1
14.oktober 2009: Rumenia-Føroyar 3-1


text:
ERT TÚ OKKARA NÝGGI VIRKISFÝSNI KUNDALEIÐARI ?
- 09 Apr 2018
- - LÍV
STARVSLÝSING
Vit leita eftir einum virkisfýsnum, eldhugaðum og arbeiðssomum leiðara til kundadeild okkara.
Tú kemur saman við dugnaliga starvsliðnum á kundadeildini at standa fyri framhaldandi at menna okkara tænastur, kundasamskifti og søluarbeiði, soleiðis at LÍV framhaldandi kemur at standa í fremstu røð, tá ið umræður eftirlønar- og lívstryggingarøkið í Føroyum.
Kanst tú síggja teg í leiklutinum at:
· Standa fyri at samskipa og menna sølu- og marknaðararbeiðið hjá LÍV
· Standa fyri at samskipa dagligu fyrisitingina av tryggingunum
· Ganga á odda at knýta nýggj og varandi kundasambond og
· Varðveita og menna eitt gott samstarv og samskifti við verandi kundaskara
So er tað helst tær vit leita og bíða eftir.
Við einum nýggjum kundaleiðara vænta vit at finna ein starvsfelaga, sum:
- · Hevur góð samstarvsevni og sum hevur vilja og evnir at gagnnýta allar teir førleikar hvør einstakur á kundadeildini hevur
- · Dugir at arbeiða sjálvstøðugt og at nærlagni er ein náttúrligur partur av tínum DNA
- · Dugir væl at orða seg í skrift og talu
- · Dámar at ganga á odda
Vit vænta, at tú hevur viðkomandi útbúgving/ar og royndir, sum tú hevur víst í verki. Tað er ein fyrimunur, um tú hevur royndir innan sølu á eftirlønar- og tryggingarøkinum og við leiðsluroyndum kanst vísa, at tú dugir at skipa dagliga arbeiðið.
Kundaleiðarin fær ábyrgdina av, at samskipa og menna sølu- og marknaðararbeiðið og dagligu fyrisitingina av tryggingum hjá LÍV. Sum kundaleiðari ert tú partur av dagligu leiðsluni.
Umsóknir við avritum av prógvum, CV og øðrum skjølum skulu sendast til:
LÍV
Stílað til Jan Jakobsen, stjóra
Kopargøta 1
Postsmoga 206
110 Tórshavn
Umsóknir skulu verða okkum í hendi í seinasta lagi mánadagin 30. apríl.
Hevur tú okkurt at spyrja um í sambandi við starvið, ert tú vælkomin at seta teg í samband við Jan Jakobsen, jan.jakobsen@liv.fo ella 23 11 10.
LÍV er størsti veitari av lívs- og eftirlønartryggingum til fakfeløg og virkir á føroyska marknaðinum. LÍV-samtakið hevur eina samlaða eftirlønaruppsparing uppá 4,5 mia.kr. Endamálið hjá LÍV er at veita viðkomandi eftirlønartryggingar, ið nøkta tørvin hjá tí einstaka á føroyska arbeiðsmarknaðinum. LÍV byggir virksemið á, at tryggingartakarin hevur innlit, kennir seg tryggan og fær allan ágóðan av virksemi felagsins.
LÍV er størsti veitari av lívs- og eftirlønartryggingum til fakfeløg og virkir á føroyska marknaðinum. Tað er kundin, sum eigur LÍV og fær allan ágóðan.


text:
Mjøl- og lýsideildin hjá P/F Havsbrún tekur í høvuðsheitum ímóti uppsjóvarfiski og slógvi av uppsjóvarfiski, og framleiðir fiskamjøl og fiskalýsi burtur úr hesum. Harafturat framleiðir fóðurdeildin hjá Havsbrún fiskafóður burtur úr fiskamjøli og –lýsi, umframt at Havsbrún innflytur korn, plantumjøl, plantuolju o.a. í leysum til hesa framleiðsluna. Havsbrún útflytur eisini fiskamjøl í leysum.
Í viðgerðini av umhvørvisgóðkenningini er dentur lagdur á at minka um útlát av royki, dusti, lukti, larmi og spillvatni frá virkseminum, og at minka um árin frá dálking av olju, lýsi og kemikalium vegna óhapp. Metingin av umhvørvisviðurskiftum er grundað á, at P/F Havsbrún kann taka ímóti umleið 450.000 tonsum av feskum fiski og framleiða 140.000 tons av fiskamjøli og –lýsi, umframt 150.000 tons av fiskafóðri um árið.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 21. juni 2017.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Avstraliarar kappast hesa vikuna á avstralsku meistarastevnuni á langgeil, sum plagar at vera ein av teimum heilt skjótu kappingunum. Men avstraliarar stríðast sum sveisarar og onnur við nú at skula svimja uttan superdraktir, og støðan er tí til dømis, at Brenton Rickard ‘einans’ kláraði 1:00.19 í 100 bringu, hóast hann eigur heimsmetið á 58.58 frá HM í Rom í fjør. Stephanie Rice sigur at hon skal heilt aftur til tíðirnar hjá sær frá 2007, til at kunna meta um sítt støði nú. Les usatoday.com
Av góðum úrslitum frá marts mánaða í Avstralia kunnu nevnast, at Therese Alshammar í fjør setti heimsmet í 50 firvald, sum tó varð tikin frá henni, av tí at hon hevði eina (vanliga) svimjidrakt undir superdraktini. At Eamon Sullivan og Libby Trickett settu heimsmet í 50 frí har í 2008, umframt Libby Trickett í 100 frí, og Stephanie Rice í 200 og 400 blandað. At tað sjálvsagt gekk gott hjá Avstralia á heimabana á HM í Melbourne í marts mánaða 2007. Og at Leisel Jones setti heimsmet har í 100 bringu í 2006, tá ið har var sama slag úttøka sum í ár, til Commonwealth Games.
Avstraliarar føla eisini “The Post-Poly Blues”
Avstraliarar kappast hesa vikuna á avstralsku meistarastevnuni á langgeil, sum plagar at vera ein av teimum heilt skjótu kappingunum. Men avstraliarar stríðast sum sveisarar og onnur við nú at skula svimja uttan superdraktir, og støðan er tí til dømis, at Brenton Rickard ‘einans’ kláraði 1:00.19 í 100 bringu, hóast hann eigur heimsmetið á 58.58 frá HM í Rom í fjør. Stephanie Rice sigur at hon skal heilt aftur til tíðirnar hjá sær frá 2007, til at kunna meta um sítt støði nú. Les usatoday.com


text:
Steffi vorðin 15 ára gomul og gongur í framhaldsskúla í Gøteborg. Nelli er eftir í oynni.
Kríggið er ikki endað enn, og Steffi og Nelli eru bangnar um mammuna og pápan, sum eru í fangaleguni Theresienstadt. Genturnar gerast eisini, sum tíðin líður, meiri og meiri svenskar.
Eitt afturvendandi evni, sum hevur verið viðgjørt í undanfarnu bókunum, er sambandið millum Steffi og strongu fosturmammuna. Í hesi bókini loysnar knúturin eitt sindur, og kærleikin, sum veksur teirra millum, sleppur dyggiliga at standa sína roynd.
Aftur


text:
Børn eru gáva frá Gudi. Foreldur eiga at elska, læra og uppala síni børn. Her eru 10 bíbliuvers um børn og foreldur.
Men Jesus kallaði tey til sín og segði: «Latið børnini koma til mín og forðið teimum tað ikki; tí at Guds ríki hoyrir slíkum til. Sanniliga sigi eg tykkum: Tann, sum ikki tekur ímóti Guds ríki eins og lítið barn, hann skal als ikki koma inn í tað.» (Luk 18:16-17)
Sí, ein Harrans gáva eru synir, lívsins frukt er ein løn. (Sálm 127:3)
Lær tú óvitan um vegin, hann skal halda, so man hann enn á gamalsaldri ikki víkja av honum. (Orðt 22:6)
Hesi boðorð, sum eg í dag leggi fyri teg, skulu vera í hjarta tínum; og tey skalt tú leggja børnum tínum eina við og bera tey upp á mál, bæði tá ið tú situr heima við hús, og tá ið tú gongur úti, bæði tá ið tú leggur teg, og tá ið tú fert upp. (5. Mós 6:6-7)
Og við tað at tú frá barnsbeini kennir hinar heilagu skriftirnar, sum kunnu gera teg vísan til frelsu við trúnni á Krist Jesus. (2 Tim 3:15)
Men tú skalt ansa eftir tær og vara teg fyri títt lív ikki at gloyma tað, sum tú við egnum eygum hevur sæð, og ikki lata tað fara tær úr minni allar ævidagar tínar, men kunngera tað eisini børnum og barnabørnum tínum. (5. Mós 4:9)
Vei honum, ið sigur við faðir sín: «Hvat kanst tú at gita?» Og við móður sína: «Hvat kanst tú at føða?» (Jes 45:10)
Og tit fedrar, ilskið ikki børn tykkara upp, men alið tey upp við aga og áminning Harrans! (Ef 6:4)
Tí at Harrin agar tann, sum hann elskar, eins og ein faðir tann son, hann er góður við. (Orðt 3:12)
Tit fedrar, ilskið ikki børn tykkara upp, fyri at tey ikki skulu missa mótið! (Kol 3:21)
Les eisini:


text:
Wikipedia:Sniðhondbók
Hendan sniðhondbók hevur tað einfalda endamál at fáa greinirnar í Wikipedia at líkjast hvørjum øðrum. Fylgjandi reglur skulu ikki skiljast sum ein ævigur sannleiki. Tann eini hátturin er ofta líka góður sum ein annar, men um øll rætta á sama hátt, so verður Wikipedia lættari at lesa og brúka, fyri ikki at nevna lættari at skriva og rætta.
Nýggir høvundar mugu minnast at klárur, upplýsandi og ópartískur tekstur altíð er meira týdningarmikil en snið, framløga og forsniðan. Tað verður ikki væntað og er eiheldur eitt krav at øll fylgja reglunum niðanfyri beinanvegin, tað kann ein læra so við og við. Tú kanst rokna við, at ein annar brúkari fer at broyta greinina fyri teg, so at hon fylgir reglunum niðanfyri, um tú ikki sjálv/ur hevur lært tað frá byrjan, halt teg endiliga ikki aftur.
Sí hvussu ritstjórni eg eina síðu fyri fleiri upplýsingar um hvussu man nýtur tað, ið verður nevnt niðanfyri. Hendan greinin hyggur mest at nær man skal brúka eitt ávíst snið, ikki hvussu tað brúkast.
Innihaldsyvirlit
- 1 Grundleggjandi sniðgeving (formatering)
- 2 Navngeving
- 3 Inngangur
- 4 Málbrúk
- 5 Teknseting
- 6 Yvirskriftir og innihaldsyvirlit
- 7 Forsniðan av ávísum orðum og setningum
- 8 Tøl, taltekn og eindir
- 9 Myndlýsingar
- 10 Slóðir millum greinar
- 11 Sí eisini-greinpartur
- 12 Tabellir
- 13 Tvískildar greinir
- 14 Dømi um eina viðmerking
Grundleggjandi sniðgeving (formatering)[rætta wikitekst]
Fyri at fáa eina frágreiðing sum er meira nágreinilig, far so til Wikipedia:Hvussu ritstjórni eg eina síðu.
Tann fyrsti setningurin í einari grein eigur at innihalda heitið á greinini við feitari tekst og vera definerandi fyri greinina. Man kan skriva:
'''Løgtingið''' er tjóðartingið í Føroyum.
Úrslitið gerst:
Løgtingið er tjóðartingið í Føroyum.
Tað finst nakað ið er sera praktiskt, tá tú luttekur í einum kjaki: Tá ið tú ert liðug/ur við títt innslag á kjasíðum enda so við at innseta ~~~~, sum verður skift út við títt brúkaranavn ella IP-adressu og dagfesting, brúkaranavn, um tú hevur eitt slíkt og ert innritað/ur, so kemur títt brúkaranavn at standa har, um tú ikki ert innritað/ur, so kemur tín IP-adressa at standa har.
[rætta wikitekst]
Navngeving av greinum fylgir tí sniði sum verður greitt frá í Wikipedia:Navngeving.
Inngangur[rætta wikitekst]
Allar greinar skullu hava heiti og/ella evni í feitari skrift á fyrstu linju. Onnur orð skullu ikki leggjast dent á við feitari skrift, uttan so at tey eisini eru leitiorð til greinina umvegir snarvegir (#REDIRECT [[]]).
- Vaglið er eitt vagl í Tórshavn.
- '''Vaglið''' er eitt vagl í [[Tórshavn]].
Um greinin hevur fleiri enn eitt navn, so skullu bæði nøvn skrivast við feitari skrift, fyrstu ferð tey verða nýtt í greinini.
- Køvievni (ella nitrogen) er eitt frumevni við atomnummar 7 í skeiðbundnu skipanini.
- '''Køvievni''' (ella '''nitrogen''') er eitt [[frumevni]] við atomnummar 7 í [[Skeiðbundna skipanin|skeiðbundnu skipanini]].
Um greinin er um stað, ið hevur føroyskt navn, skrivast rætta navni við skráskrift aftaná máli í klombur.
- Keypmannahavn (danskt: København) er høvuðsstaður í Danmark.
- '''Keypmannahavn''' ([[danskt]]: ''København'') er [[høvuðsstaður]] í [[Danmark]].
Um navni á greinini er heitið á bók, filmi, sjónvarpsrøð, tá verður bæði feit og skrá skrift nýtt .
- Ringanna Harri er eitt bókaverk í trimum pørtum av J.R.R. Tolkien.
- '''''Ringanna Harri''''' er eitt bókaverk í trimum pørtum av [[J.R.R. Tolkien]].
Navni ella nøvnini skulu bert dragast fram einaferð í greinini.
Um tað yvirhøvur er møguligt, skal fyrsti partur av innganginum svara spurninginum "hvat er  ?" - hetta svar kan so greiðast gjølla frá í restini av greinini.
Staðarnøvn í greinini[rætta wikitekst]
Lívssøgur[rætta wikitekst]
Bólking av lívssøgum[rætta wikitekst]
Málbrúk[rætta wikitekst]
Teknseting[rætta wikitekst]
Yvirskriftir og innihaldsyvirlit[rætta wikitekst]
Forsniðan av ávísum orðum og setningum[rætta wikitekst]
Dagfestingar og árstøl[rætta wikitekst]
- 1976
- [[1976]]
- 45 f.Kr.
- [[45 f.Kr.]]
- 1990'ini
- [[1990'ini]]
- 40'ini f.Kr.
- [[40'ini f.Kr.]]
- 20. øld
- [[20. øld]]
- 2. áratúsund
- [[2. áratúsund]]
- 3. apríl
- [[3. apríl]]
- 3. apríl 1976
- [[3. apríl]] [[1976]]
Tøl, taltekn og eindir[rætta wikitekst]
Ein tummilsregla er at skriva navnið á tølum upp til tíggju ella tólv við bókstavum og skriva størri tøl við talteknum.
Stór tøl verða vanliga væntað at vera umleið virði, og tí er orðið "umleið" (stytt "uml.") ikki neyðugt.
Royn og slepp undan at brúka ovurneyv tøl, har tað er ósannlíkt at tey verða støðug ella neyv, ella har neyvleiki er óneyðugur í greinhøpinum.
Í vísindahøpi hevur vísindasnið framíhjárættindi, {{dt|6,02 × 10 23 }} verður 6,02 × 1023 og 2 × 10 −7  verður 2 × 10−7.
Tal og eind verða skild við millumrúmi, til dømis 1,1 %, 10 m, 25 kg og 210 °C. Ein eigur at brúka hart millumrúm
, fyri at talið og eind ikki kunnu koma at standa á hvør sínari linju. Millumrúm verður ikki brúkt millum tal og pseudoeindina stig, t.d. 210°.
Eru fimm ella fleiri siffur í einum tali, eiga tey at verða býtt upp í bólkar, har allir uttan fyrsti bólkurin skulu hava trý siffur. Í øllum Evropa er standardurin í dag at skilja bólkarnar við millumrúmi, har punktum fyrr varð brúkt. Neyðugt er at brúka hart millumrúm
(evt. smalt hart millumrúm
), fyri at talið ikki kann verða býtt yvir tvær linjur. Sambært SI skulu bólkarnir vera skildir við millumrúmi.
Eru fýra siffur í talinum, kann fyrsta talið verða skilt við millumrúmi, men tað er ikki neyðugt. Árstøl hava ikki millumrúm. Altso, 1975 krónur ella 1 975 krónur, men árið 1975.
Skal ein skriva fleiri millumrúm, er praktiskari at brúka
{{nowrap}}. Men har er bert vanligt hart millumrúm, ikki smalt:
Myndlýsingar[rætta wikitekst]
Slóðir millum greinar[rætta wikitekst]
Skapa samanhang millum greinar[rætta wikitekst]
Uppslag í eini alfrøði eru vegamót í eini hypertekstskipan. Tað er umráðandi ikki bert at skriva greinar, men eisini at syrgja fyri at tað eru slóðir til hini uppsøgini í tí neti sum Wikipedia er og greinar sum tú skrivar mást tú eisini royna at slóða til frá øðrum greinum. Ger slóðir til omanfyri liggjandi uppsløg og bólkar (Charles Darwin var ein lívfrøðingur, Sahara er ein oyðimørk í Afrika. Ger eisini slóðir til grannauppsløg (proton, sí eisini elektron, Danmark hevur eina felags landamark við Týskland). Syrg fyri at bólkar hvørki verða ov djúpir og lítlirella ov faltir.
Um tú ert misnøgdur við eina ávísing, rætta hana so til ella dagfør tað uppslag sum víst verður til.
Royn og slepp undan slóðum til greinir sum eru tvískildar.
Alwiki[rætta wikitekst]
Alwiki er tann hugmynd at øll orð, setningar og orðing skal verða slóðir til Wikipedia greinir.
Til dømis:
Wikipedia-brúkarir hava kjakast um hetta uppskot og avgjørt at vraka tað. Tað verður kortini onkuntíð skjóta upp, at tað skal setast á stovn aftur, men uppskoti er enn ikki blivi samtykkt einmælt.
Sí eisini-greinpartur[rætta wikitekst]
Evnir sum hava samband við greinina, men sum ikki kunna ella verða slóða til í grein tekstinum, kunnu vísast til í Sí eisini-greinpartinum. Um tú ikki raðfestur og viðmerkjur hesar slóðir, skalt tú velja at nevna tær í stavrað. Dømi:
=== Sí eisini === * [[Internet]] * [[Net]] * [[Sjónvarp]]
- hetta vil síggja soleiðis út:
Sí eisini[rætta wikitekst]
Eitt annað dømi, um tað eru nógv evni sum hava samband við greinina (fleiri enn 10?):
=== Sí eisini === *[[Internet]], [[net]] og [[sjónvarp]]
- hetta vil síggja soleiðis út:
Sí eisini[rætta wikitekst]
Tabellir[rætta wikitekst]
Wikipedia tabellir hava ein serstakan setningsbygnað. Setningsbygnaðurin krevur eitt sindur av venjing.
Her er eitt dømi:
Skrivast soleiðis:
{| class="wikitable" |+ Yvirskrift |- ! Teigsyvirskrift ! Annar teigur |- | A || 1 |- | B || 2 |- | C || 3 |}
ella
{| class="wikitable" |+ Yvirskrift |- ! Teigsyvirskrift ! Annar teigur |- | A | 1 |- | B | 2 |- | C | 3 |}
Tvískildar greinir[rætta wikitekst]
Samanseting av tvískildum greinum:


text:
Eirikur Lindenskov 11.10.2018 (11:54)
Sonja Jógvansdóttir á fundi hjá Tjóðveldi
Hon varð vald á ting sum nummar 2 fyri Javnaðarflokkin á valinum 1. september í 2015. Tvær vikur seinni meldaði hon seg úr Javnaðarflokkinum aftur.
Greining: Nú er rættiliga greitt, at Sonja Jógvansdóttir verður valevni fyri Tjóðveldi til næsta løgtingsval. Í gjár var hon á fundi hjá Eysturoyar Tjóðveldisfelag í Fuglafirði. Tað váttar Hallur Ellingsgaard, formaður í Eysturoyar Tjóðveldisfelag.
Hóast eingin vil siga nakað, so skilst, at øll í Tjóðveldinum ikki eru so fegin um at fáa Sonju upp í flokkin. Serliga skulu tað vera sterku kvinnurnar í Havn, sum eru ivasamar. Tað kann so vera orsøkin til, at hon fer á limafund hjá Eysturoyar Tjóðveldisfelag og ikki hjá Suðurstreymoyar Tjóðveldisfelag, hóast hon býr í Havn.
Enn hevur hon ikki greitt frá, hví hon fór úr Javnaðarflokkinum, uttan tað, at onkur hevur sagt okkurt, sum hevur sært hana.
Sambært søguni hjá LGBT, so varð Sonju Jógvansdóttir lovað, at hjúnabandslógin skuldi vera partur av samgonguskjalinum millum Javnaðarflokin, Tjóðveldi og Framsókn. Eingin annar hevur tó váttað, at hetta lyftið nakrantíð varð givið. Tvørturímóti at tað skuldi standa einum og hvørjum í samgonguni frítt at atkvøða eftir síni egnu sannføring í hesum máli.
Men sambært søguni hjá LGBT, so er hetta, »umframt aðrar persónligar orsøkir«, orsøkin til, at hon meldaði seg úr Javnaðarflokkinum sama dag, sum Aksel V. Johannesen varð valdur til løgmann.
Eingin í Javnaðarflokkinum hevur heldur greitt frá, hvør orsøkin varð til ósemjuna við Sonju Jógvansdóttir. Men keldur, sum standa Javnaðarflokkinum nær siga, at orsøkin varð, at hon kravdi at gerast landsstýriskvinna í almannamálum. Men tað fekst ikki semja um tað í tingbólkinum hjá Javnaðarflokkinum, og tí var endin, at Eyðgunn Samuelsen gjørdist landsstýriskvinna í almannamálinum, meðan Sonju Jógvansdóttir stóð í boði at gerast landsstýriskvinna í arbeiðsmarknaðar- og samferðslumálum.
Til hetta skal Sonja Jógvansdóttir hava sagt, at gjørdist hon ikki landsstýriskvinna í almannamálum, so meldaði hon seg úr flokkinum. Og tað gjørdi hon sama dag, sum avgerðin um landsstýrsifólkini varð tikin. Í síðstu løtu vórðu boð send eftir Henriki Old at gerast landsstýrismaður í arbeiðsmarknaðar- og samferðslumálum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýggj frímerki frá Posta í dag
Vinna23-04-2018 - 13:18 - Jóanis Albert Nielsen
Fjølbroytt myndevni eru á nýggju frímerkjunum, sum í stuttum mynda Fuglafjarðar kommunu, sum í ár er 100 ár og Havnar sjónleikarfelag, sum eisini er 100 ár, umframt brim, makrel og brýr.
Fuglafjarðar kommuna 100 ár
Í sambandi við at Fuglafjarðar kommuna í ár verður 100 ár sum sjálvstøðug kommuna, gevur Posta út tvey frímerki við myndevnum úr Fuglafirði – bandflættimynstur úr víkingaøld og standmynd við bátahylin. Suffía Nón hevur sniðgivið frímerkini.
Í hesum sambandi verður almenn móttøka í Mentanarhúsinum í Fuglafirði í dag kl. 15:00 - 17:00. Svanbjørg Manai, leiðari á Frímerkjadeildini bjóðar vælkomin. Suffía Nón, sniðgevi verður til staðar. Steffen Stummann Hansen, fornfrøðingur og Kristina Gry Berg greiða frá søgunum aftanfyri frímerkini og næmingar úr Fuglafjarðar skúla framføra løg úr Tarzan-leikinum. Øll eru vælkomin.
Havnar sjónleikarfelag 100 ár
Longu í 1781 vita vit, at ungir føroyskir studentar úr Keypmannahavn hava framført Holberg komediur í Havn. Havnar Sjónleikarfelag varð stovnað í februar 1918 og fekk í lag at byggja Sjóleikarhúsið.
Myndevnið á ovara frímerkinum er úr sjónleikunum ”Kálvur lítli” eftir Ólavur Michelsen, leikárið 63/64 og ”Og tó skínur sólin” eftir Valdemar Poulsen, leikárið 65/66. Myndevnið á niðara frímerkinum er úr sjónleikinum ”Sangur í mjørka” eftir Elin á Rógvi, leikárið 2013/14. Anker Eli Petersen hevur lagt til rættis.
Brim yviri við Strond
Ferðafólkini á kampingplássinum yviri við Strond hvukku helst við, tá brimið brádliga stóð himmalhøgt, beint við har tey stóðu. Á hvørjum ári koma ferðafólk í túsundatali til oyggjarnar at síggja, uppliva ella sansa milda føroyska summarið. Men um ein hevur hug at vitja sanna leikvøll veðurgudanna, skal man koma til Føroyar á vetri. Vónandi kemur ein ikki út fyri skaðaódn, men minni kann eisini gera tað – ein lítil frísklig ódn, kanska. Mynd: Ólavur Frederiksen.
Europa 2018: Brýr
Árligu Evropa-frímerkini mynda brýr. Brúgvin um Streymin ella brúgvin um Atlantshavið, sum hon onkuntíð verður nevnd, er størsta og elsta brúgv av sínum slag í Føroyum. Hon var tikin í nýtslu í 1973 og hevur brúgvin havt alstóran týdning fyri føroysku samferðsluna. Nýggja brúgvin um Sandá varð bygd í 2016, nærum tvær øldir eftir at Andrass Mortensen bygdi fyrstu brúnna um Sandá fyri egna rokning (1835). Myndir: Ólavur Frederiksen.
Makrelur
Føroyar eru kendar kring allan heim fyri sínar framúr fiskaúrdráttir. Tað kemst av, at vit hava ein fiskiflota, sum er í serflokki.Makrelurin er eitt stórt fiskatilfeingi í Føroyum, sum hevur sera stóran týdning fyri land og fólk. Makrelurin hevur nú fingið pláss á einum vøkrum frímerki, ið listakvinnan Astrid Andreasen hevur evnað.


text:
- Tíðindi, mentan og ítróttur
“Gud signi Føroyar” heldur fram eftir páskir
Fleiri hyggjarar hava spurt, hví fjórði parturin í sjónvarpsrøðini “Gud signi Føroyar” ikki er at finna á heimasíðuni hjá kringvarpinum.
Orsøkin er, at røðin nú er komin í helvt og heldur fram tíðliga í apríl. Sum boðað varð frá í endanum á triðju sendingini, verður restin av sjónvarpsrøðini send beint eftir páskir.
Tríggir partar eru nú sendir, og hinir tríggir partarnir koma á skíggjan hóskvøld eftir páskir.
Tann fjórði parturin fer at snúgva seg um tann ymiskleika og tær ósemjur, sum mynda føroysku fólkakirkjuna, og hann verður vístur hóskvøldið tann 5. apríl.
Sí eisini


text:
Kári á Rógvi
undir Kongavarða 39, 2. hm, FO-160 Argir, Faroe Islands
t-postur privat: kari_law@post.olivant.fo
t-postur á Setrinum: kariar@setur.fo
Lógkønur óðalsmaður.
Giftur Jóhannu og pápi Braga, Brestis og Bryndisar.
Røkt ymisk størv, harímillum verið:
Postdrongur
Grundlógarskrivari
Advokatfulltrúi
Sjálvstøðugur vinnurekandi
Tímalærari og fyrilestrarhaldari (boðið mær hava m.o. Háskóli Íslands, Háskólinn í Akureyri, Fróðskaparsetur, Oslo Universitet og Københavns Universitet)
Sitið í ymsum álitissessum, teirra millum:
Formaður í Fasta Gerðarrætti (2006-)
Forseti í felagnum Føroysk Jura Lesandi (nú heiðurslimur)
Hagaformaður Úti í Haga á Bjørgum (í hagastýrinum í 16 ár)
Formaður í Føroya Óðalsfelag (u.l. 2002 til 2007)
Næstformaður í Stjórnarskipanarnevndini
Formaður í Javnstøðunevndini (2006 til 2008)
Formaður í Orðabókagrunninum (í 8 ár)
Nevndarlimur í Norrøna Felagnum (í 4 ár)
Formaður í næmingaráðnum í Hoydølum (1990)
Løgtingi (2008-2011)


text:
Sverri Egholm
06.12.2017 - 21:57
Um 5-6 tíðina í morginárini brestir veruligt ódnarveður á, og tað heldur fram til fríggjadagin.
Mesti vindur sær út til at vera út á fyrrapartin í morgin og nakað út á seinnapartin, tá hann verður stormur við hvirlum í ódnarstyrki av norði og miðalvindi á 25-30 m/s. Tað verður vátaslettings- og kavaælingur, og veðurstøðirnar vænta at hitin fer at liggja um 3-4 stig.
Annars batnar veðrið so líðandi, og fríggjadagin 18-23 metrar um sekundið av norði og útnyrðingi við hvirlum upp í stormstyrki, men út á dagin minkandi. Skýggjað við kava ella heglingsalum. Hitin millum 2 kuldastig og 3 stig.
Fylg veðrinum her
Savnsmynd (Mynd: Ólavur Frederiksen, Faroephoto)


text:
Hetta er tíðin, tá ið føroysku lesihestarnir draga bøkurnar heim. Forløgini hava spílað seg út, og tey royna tað dýrasta tey eru ment at fáa allar bøkurnar út til bókadagarnar, sum verða hildnir síðsta vikuskiftið í november. Á hvørjum ári kunnu lesihestarnir afturat øllum hinum bókunum gleða seg til, at ein nýggjur Vencil kemur […]
Ársins seinna hefti av Varðanum er komið út. Mentanarritið er sent til haldarar og verður í bókasølum í næstu viku. Millum greinarnar hesaferð eru portrettsamrøða við Tórodd Poulsen, grein um býarvøkstur í Havn eftir Erland Viberg Joensen, grein um føroyavinin John West eftir Óla Olsen og fyrilestur um norska tilknýtið hjá Hans Andriasi Djurhuus eftir […]
Nýtt yrkingasavn um at vera tætt at menniskjum, ið eldast ella skulu doyggja soleiðis leggur kroppurin seg niður á jarðarskorpuna sum jarðarskorpan ber kroppar sínar Hetta brotið úr savninum Djúpini eftir Vónbjørt Vang, sum Forlagið Eksil gevur út, er um tilverunar og náttúrunar vøkru og lívsjáttandi ringrás. Djúpini er eitt savn av prosalyriskum tekstum […]
Vencil 15. leingi livi! Í eitt ár hava Føroya fólk bíðað eftir, at Vencil nummar 15 skal koma út. Sum dagarnir, vikurnar, mánaðirnir eru gingnir, so hevur sást á fólki, at tey eru vorðin meira og meira tómoygd, hava gingið í blindum, tí at ikki var tað gamalt at bíða eftir Vencli. Men fattið bringu, […]
MÍTT NAVN VIÐ HONDSKRIFT upplestur, tónleikur og myndlist Orð: Lív Maria Róadóttir Jæger (FO) Tónleikur: Lasse Thorning Jæger (DK) Myndlist: Hanni Bjartalíð (FO) LP-plátuútgáva fríggjakvøldið 4. juli 2014 klokkan 20 Steinprent, Skálatrøð 16, Tórshavn. Mítt navn við hondskrift:ein verkætlan, sum umfatar upplestur, tónleik og myndlist. Í samstarvi við grafiska verkstaðin Steinprent kemur út […]
Fyrsti Varði í ár er á tremur við góðum akademiskum og tónleikatilfari Hesaferð hava vit fjølbroytt úrval av yrkingum, ið allar eru hegnisliga fluttar yvir í føroyskt. Haraftrat presentera vit grein um nationalismugransking eftir Kim Simonsen, ið er doktari og phd-úrmælingur. Eisini hava vit eina aðra grein, ið er fyri teir lesarar, ið duga á […]
Oddfríður gevur út tvey yrkingasøvn Bókaframløga Í sambandi við, at Sprotin gevur út yrkingasøvnini: Eg eri næstur eftir Oddfríð Marna Rasmussen og Tú veitst ongantíð eftir Ron Padgett, sum Oddfríður Marni Rasmussen hevur týtt, verður bókaframløga á Býarbókasavninum fríggjadagin 15. november klokkan 17:00. Oddfríður fer at lesa upp yrkingar aftur við basspæli frá Agnari Lamhauge, […]
Í sambandi við mentanarvikuna í Runavík, skipa Vencil og Bókasavnið við Løkin fyri bókmentatiltaki á bókasavninum fríggjakvøldið 25. oktober kl. 19-21. Á skránni verður upplestur og tónleikur, og ætlandi fer bókasavnið eisini at stovna lesiring hetta kvøldið. Tey sum fara at lesa upp, hava øll havt tekstir við í tíðarritinum Vencli, síðan fyrsta nummarið varð […]
Í Varðanum hesaferð taka vit yrkingar úr eystri og úr vestri. Vit hava sera góðar yrkingar úr Estonia, Norra, Føroyum, Belgia, Íslandi, Russlandi og Bulgaria. Eisini er samfelagskjak úr Bretlandi og Føroyum, millum annað kjak um skrásett parlag úr seinasta Varða. Og so er ikki neyðugt at siga, at vit sjálvandi eisini hava nýskrivaðan […]
Útgávukonsert: The Absent Silver King Komandi leygarkvøld 3. august verður útgávukonsert í Sjónleikarhúsinum við The Absent Silver King. Bólkurin gevur út LP plátu og fløgu, sum teir hava upptikið live uppá tveir dagar í Studio Bloch við Benjamin Petersen sum ljóðmeistara. Heft at útgávuni er stuttsøgu- og yrkingasavnið hjá forsangaranum, Trygva Danielsen, sum seinasta árið hevur verið […]


text:
23. februar 2012
Aðalfundur hjá Føroya Ríðingarfelag
Aðalfundur hjá Føroya Ríðingarfelag verður mikudagin 29. februar kl. 19.00 í felagshúsinum.
nevndin
nevndin
Frámerkir: Fundir
Fundur hjá rossahúsanevndini
Rossahúsanevndin skipar fyri fundi fyri básaeigarunum í havnadali.
Fundurin verður í felagshúsinum hjá Føroya Ríðingarfelag mánadagin 27/2 kl.19.00
rossahúsanevndin
Frámerkir: Fundir
21. februar 2012
Ross til sølu
Laxi frá Sølvbjerggaard (FEIF nr. DK1997104946) til
sølu, sí " Til sølu "
sølu, sí " Til sølu "
16. februar 2012
Felags skráin fyri 2012
Skráin hjá Føroya Ríðingarfelag, Vága Ríðingarfelag og Íslandsrossafelagnum er nú gjørd.
Tiltøkini koma at verða skriva inn í kalendaran, soleiðis "Komandi tiltøk" og "Felags kalendari" verða dagførd leypandi.
Eisini er kalendarin at finna undir "Felags skrá fyri árið"
nevndin
Tiltøkini koma at verða skriva inn í kalendaran, soleiðis "Komandi tiltøk" og "Felags kalendari" verða dagførd leypandi.
Eisini er kalendarin at finna undir "Felags skrá fyri árið"
nevndin
Frámerkir: Skrá fyri árið, Tíðindi
14. februar 2012
Føroya Ríðingarfelag á Facebook
https://www.facebook.com/profile.php?id=100001221988808
Vit eru eisini á Facebook !
Ringríðing, tunnusláing og Ford Cup leygardagin
Nú komandi leygardag 18/02 kl 13 verður árliga ringríðingin hjá Føroya Ríðingarfelag.
Byrjað verður við Ringríðing fyri børn og síðani eru tað tey vaksnu sum skulu royna seg. Aftaná verður tunnusláing har tað verður í trimum bólkum. Lítil børn, størri børn og síðani tey vaksnu børnini :)
Vónandi vera tað nógv sum koma út at hugna sær í havnardali, minst til tað góða lagið, grýluklæðir o.a. Føstulávintsbollar o.a. gott verður at fáa.
Ford cup hjá Føroya Íslandsrossafelag er eisini leygardagin, men FÍR hevur lagt kappingina kl 9 á morgni so tiltøkini ikki renna saman.
Byrjað verður við Ringríðing fyri børn og síðani eru tað tey vaksnu sum skulu royna seg. Aftaná verður tunnusláing har tað verður í trimum bólkum. Lítil børn, størri børn og síðani tey vaksnu børnini :)
Vónandi vera tað nógv sum koma út at hugna sær í havnardali, minst til tað góða lagið, grýluklæðir o.a. Føstulávintsbollar o.a. gott verður at fáa.
Ford cup hjá Føroya Íslandsrossafelag er eisini leygardagin, men FÍR hevur lagt kappingina kl 9 á morgni so tiltøkini ikki renna saman.
Abonner på: Indlæg (Atom)


text:
29. desember 2017Nr. 187
Kunngerð um veiðu eftir botnfiski o.ø. við fiskiførum undir føroyskum flaggi í NAFO skipanarøkinum í 2018, sum seinast broytt við kunngerð nr. 128 frá 24. september 2018
1) Við heimild í § 5, stk. 2, § 34, stk. 1 og 2, § 39, stk. 1, nr. 1, 2, 3 og 4, stk. 2, nr. 1, 2, 4, 6, 7, 8, 9 og 10 og stk. 3, § 49, stk. 2, 1. pkt., § 66, stk. 3 og § 81, stk. 2 í løgtingslóg nr. 161. frá 18. desember 2017 um fyrisiting av sjófeingi verður ásett:
Kapittul 1
Virkisøki og allýsingar
Virkisøki
§ 1. Kunngerðin fevnir um fiskiskap við fiskiførum undir føroyskum flaggi eftir botnfiski o.ø. í NAFO skipanarøkinum í 2018.
Allýsingar
§ 2. Í hesi kunngerð merkir:
1) NAFO: Northwest Atlantic Fisheries Organization, Fiskiveiðifelagsskapurin fyri útnyrðingspartin av Atlantshavinum.
2) NAFO skipanarøkið: Tann parturin av sáttmálaøkinum hjá NAFO, sum er uttan fyri løgdømið hjá strandarlondunum, norðan fyri 35°N og vestan fyri linju drigin eftir longdarstignum 42°V til knattstøðuna 59°N, 42°V og víðari eftir longdarstignum 44°V til strond Grønlands.
3) NAFO Conservation and Enforcement Measures, NAFO CEM: Reglur galdandi fyri fiskiskap í NAFO skipanarøkinum, samtyktar av NAFO sáttmálapørtum. Tøkar á heimasíðuni hjá NAFO, www.nafo.int.
4) NAFO undirøki og NAFO deildarøki: Sundurbýting av NAFO skipanarøkinum við tali frá 1 til 6 og bókstavi. Kort av hesum er í NAFO CEM.
Kapittul 2
Fiskiskapur eftir toski á Flemish Cap
Heildarkvota
§ 3. Fiskifør undir føroyskum flaggi kunnu í 2018 fiska í mesta lagi 2.491 tons av toski í NAFO deildarøki 3M, Flemish Cap.
Stk. 2. 2) Umframt kvotuna í stk. 1 kunnu fiskifør undir føroyskum flaggi fiska 450 tons av toski, sum Føroyar hava sambært býtisavtalu við ES, í NAFO deildarøki 3M, Flemish Cap.
Fiskiloyvi
§ 4. Fiskiskapur eftir toski á Flemish Cap kann bert fara fram við fiskifari, sum eftir skrivligari umsókn hevur fingið fiskiloyvi frá Vørn til slíkan fiskiskap.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
§ 5. 2) Fiskiloyvi, sambært § 4, stk. 1 til fiskiskap eftir toski á Flemish Cap eftir kvotu sambært § 3, stk. 1, verður latið persóni ella felagi, sum í 2018 hevði rætt til fiskiloyvi í bólki 3, sambært § 74, stk. 1, nr. 2 í løgtingslógini. Veiðast skal við línu.
Stk. 2. 2) Fiskiskapurin eftir heildarkvotuni, sambært § 3, stk. 1, verður skipaður við felags árskvotu.
Stk. 3. 2) Fiskiloyvi, sambært § 4, stk. 1 til fiskiskap eftir toski á Flemish Cap eftir kvotu sambært § 3, stk. 2, verður latið persóni ella felagi, sum 31. desember 2017 hevði veiðiloyvi til veiðu eftir pelagiskum fiski í altjóða sjógvi í Suðurkyrrahavinum.
Stk. 4. 2) Fiskiskapurin eftir heildarkvotuni, sambært § 3, stk. 2, verður skipaður við felags árskvotu.
Stk. 5. 2) Fiskiskapurin eftir toski á Flemish Cap kann ikki byrja fyrr enn 7. januar 2018.
Stk. 6. 2) Fiskiloyvi til kvotu sambært § 3, stk. 1 og 2 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
§ 6. Skiparin skal taka sýni av veiðuni og gera kanningar av longd og vekt á toski eftir leiðbeining frá Havstovuni.
§ 7. Øll veiða av toski, fiskaður á Flemish Cap við fiskiførum undir føroyskum flaggi, skal landast um bryggjukant í Føroyum.
Stk. 2. 1) Hóast ásetingina í stk. 1 kann veiða av toski, fiskaður á Flemish Cap, verða landað uttanlands, um veiðan verður flutt óvirkað til Føroyar, og fyrsta søla av veiðuni fer fram í Føroyum. Tá landað verður uttanlands, skal øll veiðan um eina innvigingarskipan, sum er góðkend av Vørn.
Kapittul 3
Fiskiskapur eftir svartkalva og kongafiski
Heildarkvotur
§ 8. Fiskifør undir føroyskum flaggi kunnu í 2018 fiska í mesta lagi 211 tons av svartkalva í NAFO deildarøki 3LMNO og 69 tons av kongafiski í NAFO deildarøki 3M, Flemish Cap.
Fiskiloyvi
§ 9. Fiskiskapur eftir svartkalva og kongafiski í NAFO skipanarøkinum kann bert fara fram við fiskifari, sum eftir skrivligari umsókn hevur fingið fiskiloyvi frá Vørn til slíkan fiskiskap.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
§ 10. Fiskiloyvi, sambært § 9, stk. 1 til fiskiskap eftir kvotum sambært § 8 í NAFO skipanarøkinum, verður latið persóni ella felagi, sum í 2017, við fiskifari undir føroyskum flaggi, hevði fiskiloyvi eftir hesum fiskasløgum í NAFO skipanarøkinum.
Stk. 2. Fiskiskapurin eftir heildarkvotunum, sambært § 8, verður skipaður við felags árskvotu.
Stk. 3. Fiskiloyvi til kvotu sambært § 8 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
Kapittul 4
Fiskiskapur eftir felagskvotum fyri NAFO sáttmálapartar
Heildarkvotur
§ 11. Fiskifør undir føroyskum flaggi kunnu í 2018 fiska av kvotum, ásettar sum felagskvotur fyri NAFO sáttmálapartar:
1) 85 tons av kongafiski í NAFO deildarøki 3LN,
2) 100 tons av kongafiski í NAFO deildarøki 3O,
3) 85 tons av yellowtail flounder, Limanda ferruginea, í NAFO deildarøki 3LNO,
4) 11 tons av lállu, Glyptocephalus cynoglossus, í NAFO deildarøki 3NO,
5) 59 tons av hvítum lýsingi, Urophycis tenuis, í NAFO deildarøki 3NO,
6) 258 tons av skøtu, Rajidae, í NAFO deildarøki 3LNO, og
7) 794 tons av høgguslokki, Illex, í NAFO undirøki 3 og 4.
Stk. 2. Loyvt er at fiska høgguslokk frá 1. juli til og við 31. desember 2018.
Fiskiloyvi
§ 12. Fiskiskapur, eftir kvotum sambært § 11 í NAFO skipanarøkinum, kann bert fara fram við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap.
§ 13. Fiskiloyvi, sambært § 12, verður latið persóni ella felagi, sum í 2018 við fiskifari undir føroyskum flaggi hevur fingið fiskiloyvi til NAFO skipanarøkið sambært § 4, stk. 1 og § 9, stk. 1 í hesi kunngerð.
Stk. 2. Fiskiskapurin eftir heildarkvotunum, sambært § 11, verður skipaður við felags árskvotu.
Kapittul 5
Fiskiskapur eftir rækjum
§ 14. Føroysk skip kunnu ikki fara til fiskiskap eftir rækjum í NAFO skipanarøkinum í 2018.
Kapittul 6
Hjáveiða, reiðskapur, minstamát o.a.
Hjáveiða
§ 15. Í beinleiðis veiði eftir toski í NAFO deildarøki 3M, Flemish Cap, kann hjáveiðan av kongafiski í mesta lagi vera 1% av samlaðu veiðuni umborð og landaðu veiðuni. Hjáveiðan av kongafiski verður roknað av kvotuni sambært § 8 í hesi kunngerð.
Stk. 2. Í beinleiðis veiði eftir kongafiski í NAFO deildarøki 3M, Flemish Cap, kann hjáveiðan av toski í mesta lagi vera 2% av samlaðu veiðuni umborð og landaðu veiðuni. Hjáveiðan av toski verður roknað av kvotuni sambært § 3 í hesi kunngerð.
§ 16. Hjáveiðan av toski í NAFO deildarøki 3L, av kongafiski í NAFO deildarøki 3LN og av lállu í NAFO deildarøki 3NO í veiði eftir øðrum fiskasløgum kann í mesta lagi vera 1.250 kg ella í mesta lagi 5% av samlaðu veiðuni umborð, alt eftir hvat er hægri.
Stk. 2. Hjáveiðan av toski í NAFO deildarøki 3NO í veiði eftir øðrum fiskasløgum kann í mesta lagi vera 1.000 kg ella í mesta lagi 4% av samlaðu veiðuni umborð, alt eftir hvat er hægri.
Stk. 3. Hjáveiðan av kongafiski í NAFO deildarøki 3O í veiði eftir øðrum fiskasløgum kann í mesta lagi vera 2.500 kg ella í mesta lagi 10% av samlaðu veiðuni umborð, alt eftir hvat er hægri.
Stk. 4. Hjáveiðan av amerikanskari reyðsprøku, Hippoglossoides platessoides, í fiskiskapi eftir yellowtail flounder, Limanda ferruginea, í NAFO deildarøki 3LNO kann í mesta lagi vera 15% av samlaðu veiðuni umborð.
Stk. 5. Er hjáveiðan í einum háli ella setu meira enn ásett í stk. 1-4, skal skipið flyta 10 fjórðingar frá teimum knattstøðum, har tóvað ella sett varð. Er hjáveiðan í næsta háli ella setu aftur meira enn ásett í stk. 1-4, skal skipið fara úr deildarøkinum, og ikki koma inn aftur í deildarøkið fyrr enn 60 tímar seinni.
Stk. 6. Tá skipið kemur inn aftur í deildarøkið 60 tímar seinni, sambært stk. 5, kann skipið royndarhála ella seta í mesta lagi 3 tímar. Er hjáveiðan í royndarhálinum ella setuni meira enn ásett í stk. 1-4, skal skipið flyta 10 fjórðingar frá teimum knattstøðum, har tóvað ella sett varð. Er hjáveiðan í næsta háli ella setu aftur meira enn ásett í stk. 1-4, skal skipið fara úr deildarøkinum, og ikki koma inn aftur í deildarøkið fyrr enn 60 tímar seinni.
Meskavídd í troli
§ 17. Í botnfiskiveiði er ikki loyvt at nýta trol, sum hevur smærri meskar enn 130 mm.
Stk. 2. Í beinleiðis veiði eftir kongafiski við uppsjóvartroli er ikki loyvt at nýta trol, sum hevur smærri meskar enn 90 mm.
Stk. 3. Í beinleiðis veiði eftir høgguslokki er ikki loyvt at nýta trol, sum hevur smærri meskar enn 60 mm.
Stk. 4. Í beinleiðis veiði eftir skøtu er ikki loyvt at nýta trol, sum hevur smærri meskar enn 280 mm í posanum og 220 mm í øðrum pørtum av trolinum.
Stk. 5. Fiskireiðskapur, ið ikki stendur mát eftir stk. 1-4, skal vera fyri seg í serligum rúmi ætlað til goymslu av hesum reiðskapi.
Merking av fiskireiðskapi
§ 18. Allar boyur á faststandandi ella drívandi fiskireiðskapi, so sum lína, teinar, rúsur, gørn o.a., skulu vera merktar við havnarkenningarnummarinum hjá fiskifarinum. Allar endaboyur skulu hava eina minst 1,5 metur høga stongboyu við vimpli við havnarkenningarnummari.
Minstamát
§ 19. Fiskur, ið ikki stendur mát sambært skjali 1 til hesa kunngerð, mátaður fremst úr høvdinum til aftast á stertinum, er undirmálsfiskur. Veiða av undirmálsfiski er ikki loyvd, og er talið av undirmálsfiski í einum háli meiri enn 10% í tali, skal fiskifarið flyta 5 fjórðingar frá teimum knattstøðum, har tóvað ella sett varð.
Kapittul 7
Eygleiðari
§ 20. Fiskifør, sum veiða í NAFO skipanarøkinum sambært hesi kunngerð, skulu hava eygleiðara frá Vørn umborð. Vørn kann loyva, at eygleiðari bert er umborð 25% av tíðini, fiskifarið er í NAFO skipanarøkinum. Vørn kann áleggja skipinum at sigla í havn ella á ávísa posisjón at taka ímóti ella seta av eygleiðara.
Stk. 2. Útreiðslur til løn, kost og uppihald hjá eygleiðara ber farið.
Stk. 3. Eygleiðarar hava loyvi at nýta samskiftisútgerðina umborð til tess at hava samband við Vørn og við aðrar myndugleikar.
Kapittul 8
Fráboðanir
§ 21. Fiskifør, sum veiða í NAFO skipanarøkinum, skulu senda hesar fráboðanir til Vørn samsvarandi skjali 2:
1) Fráboðan um, at fiskiskapur byrjar. Fráboðanin skal sendast, í fyrsta lagi 24 tímar og í seinasta lagi 6 tímar, áðrenn skipið kemur inn í NAFO skipanarøkið.
2) Veiðifráboðan hvønn dag. Hvønn fyrrapart, áðrenn kl. 12 UTC, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 24 tímar og í seinasta lagi 6 tímar, áðrenn skipið fer úr NAFO skipanarøkinum.
Stk. 2. Vørn kann áleggja skipunum at senda fráboðanir oftari enn ásett í stk. 1.
Kapittul 9
Eftirlitsfólk
§ 22. Sambært § 66, stk. 2 í løgtingslógini hava eftirlitsfólk frá NAFO sáttmálapørtum rætt at fremja eftirlit umborð á fiskiførum, sum veiða í NAFO skipanarøkinum. Eftirlitsfólk skulu hava samleikaprógv, sum er útflýggjað av NAFO.
Stk. 2. Skiparin skal síggja til, at NAFO eftirlitsfólk kunnu fremja eftirlit sambært grein 35 í NAFO CEM.
Stk. 3. Eftirlitsfólk skulu frítt kunna nýta samskiftisútgerðina umborð í tann mun, tað er neyðugt fyri at útinna starv teirra.
Kapittul 10
Lastarrúm, lastarplanur, framleiðsludagbók og merking av pakningi
Lastarrúm
§ 23. Fiskifør, sum veiða í NAFO skipanarøkinum, skulu hava umborð tekningar yvir lastarrúm, sum eru góðkendar av Sjóvinnustýrinum ella klassingarfelag. Góðkenningin skal endurnýggjast annað hvørt ár.
Lastarplanur
§ 24. Skiparin skal føra lastarplan, sum vísir, hvar hvørt fiskaslag og vøruslag er í lastarrúminum uppgivið í nøgd, kg.
Stk. 2. Lastarplanurin skal dagførast hvønn dag fyri undanfarna samdøgur frá 0001 UTC til 2400 UTC.
Stk. 3. Lastarplanurin skal goymast umborð, til øll veiðan hjá skipinum er landað.
Stk. 4. Øll veiða, fiskað í NAFO skipanarøkinum, skal stúgvast burtur frá veiði fiskað aðrastaðni.
Framleiðsludagbók
§ 25. Skiparin skal føra framleiðsludagbók, har fiskaslag og vøruslag er skrásett, uppgivið í nøgd, kg, og í hvørjum NAFO deildarøki veiðan er fiskað.
Stk. 2. Framleiðslan av hvørjum fiskaslagi skal dagførast hvønn dag fyri undanfarna samdøgur frá 0001 UTC til 2400 UTC.
Stk. 3. Fyri hvørt vøruslag skal skrásetast, hvør umrokningarfaktorur er nýttur at rokna um til runda vekt.
Stk. 4. Framleiðsludagbókin skal goymast umborð, til øll veiðan hjá skipinum er landað.
Merking av pakningi
§ 26. Fiskifør, sum veiða í NAFO skipanarøkinum, skulu merkja allan pakning við fiskavøru við: Navn á fiskifari, fiskaslag sambært FAO 3-Alpha kodu í Annex I.C í NAFO CEM, NAFO deildarøki og vøruslag sambært FAO 3-Alpha kodu í Annex II.K í NAFO CEM.
Stk. 2. Í hvørjum pakningi, eskju, við fiskavøru skal bert vera: eitt vøruslag, eitt NAFO deildarøki og eitt fiskaslag.
Kapittul 11
Revsireglur og gildistíð
Revsing
§ 27. Brot á § 4, stk. 1, § 5, stk. 1, 2. pkt., § 6, § 9, stk. 1, § 11, stk. 2, §§ 12 og 14, § 15, stk. 1, 1. pkt., § 15, stk. 2, 1. pkt., §§ 16-18, § 19, 2. pkt., §§ 20 og 21, § 22, stk. 2 og §§ 23-26 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvi ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 4, stk. 1, § 9, stk. 1 og § 12 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 28. Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Minstamát
Minstamát á fiski
Mátini eru forklongd fyri tosk og totallongd fyri hini sløgini. Fyri avhøvdaðan og flaktan/klovnan tosk er mátið 25 cm fyri saltfisk, sum ikki er íligin.
Skjal 2
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 24 tímar og í seinasta lagi 6 tímar, áðrenn skipið kemur inn í NAFO skipanarøkið (vestur um 42°00’ V)
Fráboðanin skal hava fylgjandi tekst og raðfylgju:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst og raðfylgju:
3) COX - Fráboðan um, at fiskiskapur endar. Skal sendast, í fyrsta lagi 24 tímar og í seinasta lagi 6 tímar, áðrenn skipið fer úr NAFO skipanarøkinum (eystur um 42°00’ V)
Fráboðanin skal hava fylgjandi tekst og raðfylgju:


text:
FØROYA FIMLEIKASAMBAND
FFS
ETISKAR LEIÐREGLUR
góðkendar á aðalfundi
tann 31. mai 2017
Etiskar
leiðreglur
Hesar
leiðreglur byggja á leiðreglur um góðan atburð hjá Ítróttarsambandi Føroya frá
2008.
Leiðreglurnar
eru galdandi fyri venjarar, leiðarar, samskiparar, foreldur, fimleikarar,
dómarar og fyriskiparar.
Føroya
Fimleikasamband vil við hesum leiðreglum gera sítt til, at børnini, tey ungu eins og foreldur og avvarandi saman við teimum, ið varða
av fimleikinum, fáa eina góða byrjan og í framtíðini góðar upplivingar í
fimleikaumhvørvinum.
Hesar leiðreglur siga nakað um, at vit skulu fara væl um hvønn annan og
hava virðing hvør fyri øðrum, so at fimleikaumhvørvið er eitt gott og trygt
umhvørvi, har øll kunnu kenna seg væl, verða vird og gleða seg at koma saman.
Til dømis kunnu feløgini saman við børnunum, teimum ungu og
foreldrum/avvarandi taka evnið góður atburður upp, tá fimleikaárið byrjar.
Hetta kann verða gjørt á felagsfundi, har leiðreglurnar verða gjøgnumgingnar,
og tosað kann verða um, hvønn týdning hesar leiðreglur hava.
Leiðreglur eru galdandi fyri:
ü
góðan atburð hjá vaksnum íðkandi
ü
góðan atburð hjá foreldrum
ü
góðan atburð hjá børnum
ü
góðan atburð hjá dómarum og
hjálparfólki
ü
góðan atburð hjá leiðarum
ü
góðan atburð hjá venjarum
Mannagondir í samband við ósømiligan atburð.
Føroya Fimleikasamband góðtekur ikki ósømiligan atburð móti venjarum, samskiparum, liðleiðarum, fimleikarum, foreldrum og øðrum,
sum eru við í fimleikahópinum.
Munnligar ella
skrivligar ónáðir/plágur, so sum ókvæmisorð, ósakligar ákærur ella annar
ørkymlandi atburður, verða ikki góðtiknar/loyvdar.
Óhóskandi atburður,
í samband við kappingar, legur og túrar innanlands og uttanlands, verður ikki
góðtikin/loyvdur.
Góðtikið verður heldur ikki at
tosað verður ljótt, ella at annar keðiligur atburður verður mótvegis dómarum,
kappingarneytum, fimleikarum venjarum, foreldrum ella áskoðarum.
Føroya Fimleikasamband ynskir,
at tey, sum eru knýtt at fimleikaumhvørvinum, nýta sømiligan málburð.
Samskiparar/venjarar,
sum bróta hesar leiðreglur, fáa eina ávaring frá FFS.
·
Fyrstu ferð
ein samskipari/venjari brýtur hesar leiðreglur ella hevur óhepnan atburð, fær viðkomandi
eina munnliga ávaring frá FFS.
·
Aðru ferð fær
viðkomandi eina skrivliga ávaring frá FFS um burturvísing frá t.d. kapping.
·
Triðju ferð
fær viðkomandi eina beinleiðis burturvísing – tíðaravmarkað ella varandi.


text:
Í samband við at Almannaverkið skipar fyri móttøku á nýggja sambýlinum á Blikagøtu fríggjadagin 6. mai kl. 14-16, letur Blikagøta alment upp.
Kommunan setur telt upp, har kaffi, te og ábit verður at fáa, og bjóðar øllum borgarum ein túr framvið at síggja sera vakra økið við Blikagøtu, ið er við í norðurlendsku arkitektakappingini Nordic Built Cities Challenge. Høvi verður at síggja tey fýra uppskotini, ið enn eru við í kappingini, og at ganga sær ein túr í økinum.
Ein myndakapping verður sett í gongd fríggjamorgunin, har tey vitjandi fáa høvi at atkvøða fyri sínum yndisuppskoti, og luttaka í kapping um at vinna gávukurvar frá Orkis og Várperlu.
Blikagøta er nýasfalterað, og er hetta tí gott høvi at taka barnavogn við, ella at royna seg við súkkluni, rulluskoytunum ella líknandi.
Tiltakið verður á Blikagøtu fríggjadagin 6. mai kl. 14-16.


text:
Orð og lag: M.C. Restorff
Summarið svann, og kólnað er lotið,
hendinga bátar síggjast á floti.
Sum kuldin mær strýkur um ennið úr høgættarvindi,
nørist saknur eftir summarsins yndi.
Heystið, eg eygleiði teg, okkurt í tær nemur meg.
Nú lívssólir mansbarna leita í kav,
ferð mín styttast man um lívsins hav.
Heystið, eg eygleiði teg, okkurt í tær nemur meg.
Lækkaða sól ferðast følin á hválvi,
svøvntung skuddar hon sær vetrarhálvu
og vísir mær greitt, hvussu reglufast lívið seg lagar,
minnir meg á at telja mínar dagar.
Heystið, eg eygleiði teg, okkurt í tær nemur meg.
Nú lívssólir mansbarna søkka í kav,
ferð mín styttast man um lívsins hav.
Heystið, tú myndar tað skeið, mong á ævi ynna ei,
tá spelkni og spæl eru fornsøgur bert,
og tað knappast vignast, ið tú gert.
Fevn meg, á, Frelsari mín – eg í ævir eri Tín!


text:
Mentanarpower í Kringvarpinum/
Tað ljóðar sum lista- og mentanaráhugað hava nógv gott í væntu av vetrarskránni hjá Kringvarpinum, og bókmentirnar koma nú aftur við í fremstu røð. Longu nú eru ummæli bíløgd av ymiskum bókum. Sum skilst hvørva In Mente og Mentanarkaféin, sum vit kendu tær farnu vetrarskrá, og í staðin verður fasta mentanarsendingin í útvarpinum Mentanarkaféin, sum verður send hvønn hósdag kl. 17.05 aðruhvørja viku í útvarpinum og aðruhvørja viku beinleiðis úr Norðurlandahúsinum við áskoðarum. Í sendingini verða samrøður/vangamyndir, frásagnir, ummæli, og í Norðurlandahúsinum eisini musikkafé. Í fyrstu sendingini, ið verður send úr útvarpinum í morgin, verður samrøða við Dagmar Winther og Solveig Olsen um framsýningina í Listaskálanum, og sum eisini tosa um føroyska list í dag. Eisini verður innslag frá harmonikutreffi í Mentanarhúsinum í Fuglafirði, og nú 450 ár eru liðin, síðani William Shakespeare varð borin í heim, fara Bergur Djurhuus Hansen og Eyðun Johannesen at hugleiða um bretska tjóðarskaldið. Harumframt verður eisini ein mentanarsending í sjónvarpinum triðju hvørja viku, sum Ivan Niclasen stendur fyri. Hetta er eitt stórt framstig á leiðini fram móti teirri sjálvsøgdu vikumentanarsendingini hjá sjónvarpinum.


text:
Tað var gott veður og gott lag, tá Top Run varð runnið á 15. sinni í dag. Vanliga hevur hendan kappingin verið sera væl vitjað við upp móti 100 luttakarum. Men hesi bæði seinastu árini hava verið undir 50 luttakarar. Men teir fingu allir eitt gott upplivilsi og eina góða kapping, og áskoðararnir fingu eisini góða renning og spenning.
Andrias Hansen úr Bragdinum gjørdi bart hjá monnunum. Hann helt avstað undan hinum frá fyrsta feti, og økti allan vegin niðan á Sornfelli, har hann kom á mál í næstbestu tíð nakrantíð á hesum teininum. Tíðin var 44.02 min, og er bert ein minutt frá metinum hjá Marnari Djurhuus.
Andrias Hansen vísti stóra styrki sum brekkurennari. Her saman við Dánjali Dahl Ljósheim, (v.m.) og Hans Erlandi Thomsen (h.m.)
Martin Gravesen og Sam Vang vóru leingi javnir á øðrum plássi, men komnir í brattan, fór Martin undan, og gjørdist nummar tvey. Í Top Run verður bert kappast í tveimum bólkum – yvir og undir 40 ár. Úrslitini hjá monnum:
10 sigrar í 12 royndum, hevði Kongurin av Sornfelli, Sam Vang, innan dagsins kapping. Men í dag mátti hann taka til takkar við triðja pláss, og annað pláss í bólkinum +40 ár, har Martin Gravesen vísti styrki í brekkunum. Hjalmar Sjóvará var ikki langt aftanfyri á triðja plássi
Menn +40 ár
1. Martin Gravesen, Bragdið, 47.01
2. Sam Vang, Bragdið, 48.57
3. Hjalmar Sjóvará, Bragdið, 49.34
Menn -40 ár
1. Andrias Hansen, Bragdið, 44.02
2. Dánjal Dahl Ljósheim, Hvirlan, 51.28
3. Hans Erland Thomsen, Bragdið, 54.01
Spenningurin var stórur um fyrsta plássið hjá kvinnunum. Sigrun Kallsoy Kristiansen var á odda, men bleiv alla tíðina trýst av Ingu Thorkildshøj. Men hvørjaferð Inga hevði hug at nærkast, helt Sigrun aftur undan, og var at enda ein hálvan minutt framman fyri.
Sigrun og Inga fara samstundis í brøttu brekkurnar, og høvdu ein spennandi tvídyst
Petra Weihe Mikkelsen úr Roysninum var frá byrjan til enda á triðjaplássi, og vann bólkin +40 ár. Í hesum bólkinum var rættiliga javnt um næstu plássini.
Kvinnur -40 ár
1. Sigrun Kallsoy Kristiansen, Bragdið, 1.00.59
2. Inga Thorkildshøj, Bragdið, 1.01.30
3. Herdis Ludvig, Bragdið, 1.05.36
Fremstu kvinnurnar undir 40 ár. Frá vinstru: Inga Thorkildshøj, nr. 2, Sigrun Kallsoy Kristiansen, vinnari, og Herdis Ludvig nr. 3
Kvinnur +40 ár
1. Petra Weihe Mikkelsen, Roysnið, 1.04.10
2. Elisabeth Larsen, Bragdið, 1.06.48
3. Heidi Jógvansdóttir, Bragdið, 1.07.35
Fremstu kvinnurnar +40 ár: F.v.: Elisabeth Larsen, nr. 2, Petra Weihe Mikkelsen, vinnari og Heidi Jógvansdóttir, nr. 3
Øll úrslitini síggjast her
Myndirnar hevur Beinta Nygaard tikið.


text:
Swangah á Álastevnu 2018!!!
Endiliga kunnu vit avdúka, at hip-hop bólkurin, Swangah, skal spæla á ársins Álastevnu!
Tað eru teir báðir, Steen Rói Lorenzen og Ragnar Davidsen, ið eru rappararnir handan m.a. hittini Frá bygd til bý og Tórshavn, sum flestir allir føroyingar kenna.
Í fjør kom útgávan Lán mær eitt oyra út, sum vann tittulin sum besta útgáva í 2018 á Faroe Music Awards (FMA). Harafturat vann bólkurin eisini virðisløn fyri besta sangtekst í 2018 á FMA.
Vit eru sera spent at bjóða Swangah á pallin í konsertsalinum Hybrid, sunnukvøldið 23. september kl. 17.00.
Gevið gætur! Swangah konsertin er ein standikonsert, og konsertsalurin tekur í mesta lagi 120 fólk. Tessvegna vilja vit ráða tykkum at koma í góðari tíð.


text:
Nýtt Eik-webcast: Pensjón og skattafyrimunur til tín05-12-2007
Margareth Djurhuus, pensjóns- og íløguráðgevi greiðir frá, hvussu tú kanst tryggja tína framtíð og fáa skattafrádrátt samstundis
The Banker: Eik er "Bank of the Year"30-11-2007
Altjóða tíðarritið fyri peningastovnar, The Banker, hevur kosið Eik Banka til Ársins Banka í Føroyum. Hetta hendir sama mánað, sum Føroya Arbeiðsgevarafelag valdi bankan til Ársins Virki
Eik er Ársins Virki 200709-11-2007
Á Vinnudegnum hjá Føroya Arbeiðsgevarafelag í dag varð Eik Banki kosin Ársins Virki 2007. Stjórnin í Eik sendir heiðurin víðari til starvsfólkini
Interview: Smáu fyritøkurnar skapa vøkstur og arbeiðspláss07-11-2007
Nógv er at frætta um avrik hjá stórum fyritøkum, men ofta eru tað smáu fyritøkurnar, ið standa fyri vøkstri og at skapa nýggj arbeiðspláss. Hygg at web-interviewi við stjóran á Dagbladet Børsen, Leif Beck Fallesen
Innslag: Trivnaður skapar vøkstur07-11-2007
Starvsfólkini eru væl lønt, og trivnaðurin er góður. Hetta eru tvær orsøkir til ovurstóra vøksturin hjá smápartafelagnum Jóan Petur Vang. Fyritøkan er hin skjótast vaksandi í Føroyum og er vaksin við 439 prosentum seinastu fýra árini. Hygg at web-innslagi, har m.a. interview er við stjóran, Jóan Petur Vang


text:
Ikki eru liðin 25 ár síðani Føroyar fóru á húsagang. Arbeiðsloysið varð 25%, og 10 % av Føroya fólki noyddist at flyta av landinum í fyrru helvt av 90-unum. Í løgmansrøðuni 1993 heitti táverandi løgmaður beinleiðis á fólk um at fara til annað land at arbeiða. Mong høvdu mist hús og heim.
Karin Kjølbro hevur skrivað,
Ikki var óvanligt, at danskar kommunur lýstu í føroyskum bløðum, at tey høvdu bæði arbeiði og bústað. Tað nam við okkum, tá KVF ferðaðist á vesturstrond Jútlands og prátaði við fíggjarflóttarnar. Ein teirra segði frá, at øll familjan var flutt við, og nú var tað bert húsaskuldin til bankarnar, – sum tey sótu eftir við, tá tey mistu húsini, – ið bant tey til Føroyar. Lukkutíð fyri okkum og tey, so kundu somu sendingar eisini siga frá, at føroyingar vóru vælkomnir, og kommunurnar vóru glaðar fyri nýggju borgararnar. Føroyingum tørvaðu onga upplæringartíð heldur.
Og nú hoyra vit dagliga um fólk, ið vera rikin á gøtuna. Ikki tí tey eru arbeiðsleys, men tí leiguíbúð teirra skal brúkast til airbnb. Vit hava heldur ikki gloymt mammuna, ið segði frá í KVF, at hon hevði búð í bilinum við børnunum í drúgva tíð.
Nú so nógv samskifti hevur verið millum fólk á Ólavsøku, so frætti tú eisini um húsasølur, har seljarin ynskti 2,5 milliónir krónur, men fekk 2,8milliónir. Ein annar vildi hava 2,8 milliónir krónur og fekk góðar 3 milliónir. Nógv dømi av sama slagi eru.
Hetta minnir meg um eina unga familju, sum í 1971 bjóðaði uppá eini hús í Havn. Tá var ógvuliga sjáldan, at hús vóru til sølu. Tá høvdu bankar heldur ikki húsasøluvirkssemi. Ein sakførari stóð í hesum føri fyri húsasøluni. Boðið var komið upp ímóti 300 túsund, sum var nógv fyri húsið tá ( 85 m.2). Familjan, – sum leigaði -, var ógvuliga spent, tí hon átti hægsta boðið – til ein maður knappiliga stóð í hurini. Hesin maðurin var ein teirra, ið eisini bjóðaði uppá húsini. Sakførarin hevði sagt honum, hvør átti hægsta boð, tí hann metti, at nú var boðið farið uppum tað, sum húsini vóru verd, so nú áttu tey sum bjóðaðu at tosa saman og ikki bjóða húsini longur upp.
Maðurin í hurðini kom inn at práta. Hevði konu og 2 børn, var nýliga fluttur til Føroyar. Onkursvegna tosaði hann sína søk so væl, at tá hann fór, hevði hann yvirtikið boðið hjá ungu familjuni og fekk sostatt húsini.
Umframt at siga, at vit hava nógv at verða takksom fyri, hoyrdu mong løgmann í góðu Ólavsøkurøðu síni enda við at heita á bankarnar og siga:
– Latið verða við at trýsta sethúsaprísirnar upp. Søgan eigur at fáa tykkum at ræðast.
Løgmaður man sipa til gullkálvadansin í 80-unum, tá bankar vóru gávumildir bæði við at veita stór lán til sethúsabygging og til skipakeyp við landskassaveðhaldi. Bæði bankar, virkir og landskassi fóru á húsagang í 1992 og tóku mong við sær. Giti, at løgmaður fegin vildi havt bankarnar at brúka sama leist sum omanfyrinevndi sakførari, ið ikki var nakar “samfelagsins sjakalur”.
Ikki bara bankarnir eiga at ræðast søguna. Politikkarar okkara eiga eisini at ræðast politisku søguna. Vónandi vaknar ongin við kaldan dreym! Og eyðnu og góðan arbeiðshug øll somul!


text:
Orð: Thomas Kingo
Týtt: Christian Matras
1. Harmur og gleði í felag tey reika,
eydna, óeydna tær ganga á rað.
Viðrák og mótrák tey skiftandi leika,
sólskin og skýggj ferðast saman í lag!
Jarðgull sum hold
er føgur mold,
himinin eina er sælunnar fold.
2. Krúnur og septur í demantspæl ljóma,
tó var til spæls ikki kongsskreyt á lagt!
Túsundfalt farg tyngir krúnanna sóma,
túsundfalt hygni ber septranna makt!
Kongshøll er við
fagurt uppstig!
Himinin eina ber sælu og frið!
3. Brigdlig er eydnan í ævum og tíðum!
Sorg kunnu menn allir bera í barm’!
Mangan er bróst undir dýrmettum prýðum
alsært av trega og loynligum harm’!
Hvør á sín hátt,
stórt ella smátt!
Himinin bert yvir sorg eigur mátt!
4. Vísdómur, veldi og heiðurlig vera,
ungdómsins styrki í blómandi verð,
høgt yvir øðrum tey høvd kunnu bera,
fellur tó alt og við tíðini fer!
Hvørt sindur má
endanum ná,
himinsins sæla hon aldrin berst frá!
5. Vænastu rósur á tornrunni gløða,
fríðasta blóma ber eitrandi sáð,
ofta’ undir rósukinn hjarta kann bløða,
av tí at lagnan sær løgliga brá!
Ilska’ er í sjógv,
brim herjar lógv,
himinsins sæla er kyrra og rógv.
6. Tískil skal tað ikki níva mín huga,
eg ikki náddi í heimi mítt mál!
Eingin skal stúran meg boyggja og buga,
einki skal ræða og skelka mær sál!
Sorg missir ráð,
sælunnar sáð
blóma skal himinsins dýrdvøllum á!
7. Angist skal ala sær varandi gleði,
kvíði skal vinda av snælduni tráð,
veikleiki reisast í sterkastu megi,
armóð skal ríkasta skrúð leggjast á!
Øvundar sáð
fjøtrað er tá,
himinin eina kann alt hetta ná.
8. Lívslutur mín og mín lagna mær falli
alt eftir Drottins míns vilja og val,
latið bert øvund útoysa sær gallið,
heimin fullreka sín leik og sítt spæl!
Tíð-vevur tá
tómur at sjá,
himinin ein eigur ræði og ráð.


text:
Sosialurin
Sosialurin er eitt føroyskt tíðindablað ið kom út fyrstu ferð 24. mai 1927 sum Føroya Social Demokrat. 14. apríl 1945 til 26. mars 1955 var navni Føroya Sosial-Demokratur og eftir 2. apríl 1955 var tað Sosialurin.
Innihaldsyvirlit
Søgan[rætta | rætta wikitekst]
Sosialurin kom út fyrstu ferð 24. mai í 1927. Blaðið nevndist tá Føroya Social-demokrat og var málgagn hjá nýstovnaða Javnaðarflokkinum. Navnið broyttist eitt sindur við tíðini, so heitið fekk ein meira føroyskan dám, Føroya Sosialdemokratur, men millum manna varð blaðið stutt og greitt kallað Sosialurin, og í fimmtiárinum varð navnið broytt samsvarandi.
Blaðið virkaði fyrst og fremst sum málgagn fyrstu mongu árini, men mentist kortini til eitt tíðindablað. Hendan menning tók serliga dik á seg í sjeytiárunum, tá fleiri blaðfólk vórðu sett í starv.
Tá blaðið í 1982 flutti í nýggju blaðhúsini á Argjum - við egnari prentsmiðju í kjallaranum, var tað eitt sera stórt framstig.
Gjøgnum áttati- og nítiárini hevur blaðið lagt størri og størri dent á at gerast eitt veruligt tíðindablað og kjakblað, sum kundi hýsa øllum sjónarmiðjum.
Í 2000 løgdu Sosialurin og Dimmalætting prentsmiðjurnar saman í eina stóra prentsmiðju, sum hevur til húsa í hølum Dimmalættingar. Bæði bløðini arbeiddu í hvør sínum lag við at útbyggja prentsmiðjurnar - men samstarvsviljin vann tó, og báðir partar samdust um at leggja saman prentvirksemið.
Í 2004 gjørdi Sosialurin av at flyta alt virksemið heim í gomlu handilshølini hjá Valdemar Lutzen í Vágsbotni í Havn, sum stóðu klár tann 15. apríl í 2005 - nevnd Miðlahúsið í Vágsbotni.
Í februar í 2006 almannakunngjørdi Javnaðarflokkurin, at hann fór at selja alt blaðvirksemið, sum hevði við Sosialin at gera. Flokkurin var komin til ta niðurstøðu, at flokkurin ikki átti at eiga ein so stóran og týðandi miðil, sum Sosialurin var mentur til at vera. Endalig søluavtala varð gjørd í mai í 2006, tá Sp/F Miðlafelagið, sum leiðsla og starvsfólk á Sosialinum eiga, og Føroya Tele keyptu bæði partafeløgini aftan fyri Sosialin, Sp/F Sosialin og Sp/F Húsið fyri tilsamans 10 milliónir krónur. Á vári í 2008 keypti Miðlafelagið partabrøvini aftur frá Føroya Tele, og eigur Miðlafelagið nú allan partapeningin í Sp/F Sosialinum, sum er lagt saman við Sp/F Húsinum.
Sp/F Sosialurin eigur eisini allan partapeningin í Sp/F Miðlavarpinum, sum í 2007 keypti Rás2.
Frá 2010 eru tað Sosialurin og Nema, sum eiga P/F Prentmiðstøðina í felag. Sosialurin eigur 34 prosent og Nema 66%.
Á vári 2011 keypti Sosialurin VikuBlaðið, sum er eitt lýsingarblað, sum verður borðið í hvørt hús í landinum hvørt mánakvøld.
Sosialurin, Rás2, VikuBlaðið og in.fo verða rikin úr Miðlahúsinum í Vágsbotni.[1]
Blaðstjórar[rætta | rætta wikitekst]
- 1927 - 1927 Anton Nielsen
- 1927 - 1932 M. S. Viðstein
- 1932 - 1934 H. M. Jacobsen
- 1934 - 1959 Petur Mohr Dam
- 1934 - 1940 P. K. Mouritsen
- 1949 - 1950 P. K. Mouritsen
- 1950 - 1968 Villi Sørensen
- 1968 - 1971 Torfinn Smith
- 1972 - 1979 Vilhelm Johannesen
- 1979 - 1984 Torfinn Smith
- 1984 - 2000 Jan Müller
- 2000 - nú Eirikur Lindenskov


text:
Skráin fyri sunnudagsskúlan í Álaborg
Endiliga byrjar føroyski sunnudagsskúlin aftur í Álaborg.
Sunnudagsskúlin verður annaðhvønn sunnudag (t.e. í støku viku) frá kl. 11.00-12.00 í hølum okkara á Forschhammersvej 5-7, Aalborg. Dyrnar lata upp kl. 10.45.
Á sunnudagsskúlanum syngja vit lovsong, lesa úr barnabíbliuni og gera møguligt bólkaarbeiði, um undirtøkan er til tess. Aftaná skúlan fáa tey vaksnu ein kaffimunn, og børnini spæla spøl.
Fyrsti sunnudagsskúlin verður longu næsta sunnudag 2. september. Aftaná hendan fyrsta sunnudagsskúlan bjóðar Álaborg børnunum frokost, og síðani verður farið á skattaveiðu við børnunum kl 13.00.
Hesar dagar hava vit sunnudagsskúla:
Sunnudagin 2. September
Sunnudagin 16. September
Sunnudagin 30. September
Sunnudagin 14. Oktober
Sunnudagin 28. Oktober
Sunnudagin 11. Novembur
Sunnudagin 25. Novembur
Sunnudagin 9. Desembur
GG. Broytingar kunnu koma fyri; tískil mæla vit tykkum altíð til at kanna á Facebook og heimasíðu okkara, áðrenn farið verður á sunnudagsskúla.
Harafturat vilja vit minna tykkum á, at øll børn, sum ganga í sunnudagsskúla, skulu vera limir í Álaborg.
Limaskrásetan kann gerast HER, og tað kostar einans 5 kr. at gerast limur í 2018.
Hava tit spurningar og uppskot til sunnudagsskúlan, so eru tit vælkomin at seta tykkum í samband við stigtakararnar HER.
Nevndin


text:
Blogginnlegg: Ung og pengar09-04-2014
Várið er komið og við tí konfirmatiónirnar. Eva Brekkstein, leiðari á Ungdómsdeildini, bloggar um ung og pengar
TF samtakið 191 mió. kr. í avlopi eftir skatt04-04-2014
2013 hilnaðist samanumtikið væl og útlitini fyri 2014 eru góð, tó at økta kappingarstøðan hevur havt ávirkan á inntøkurnar hjá samtakinum
Eik hálvmaraton Klaksvík 201425-03-2014
Eik Banki og Treysti hava longt stuðulsavtaluna um Eik hálvmaraton, og Eik verður framhaldandi høvuðsstuðul í 2014 og 2015
Ársaðalfundur í Eik Banka20-03-2014
Nú verður innkallað til ársaðalfund í Eik Banka P/F. Fundurin verður hildin í høvuðssætinum hjá Eik 4. apríl 2014, og á skránni er m.a. góðkenning av ársroknskapi
Sjálvtøkan við Norðskála virkin aftur20-03-2014
Nú er sjálvtøkan hjá Eik við Norðskála virkin aftur. Sjálvtøkan er flutt, og er nú partur av handlinum Brá


text:
Orð: H.P. Mollerup
Týtt: Victor Danielsen
1. Hvar finst á jørðini skattur tann,
sum hjartað í frið kann hava!
Ta lukku, sum ein her niðri fann,
hann mangan við sorg má grava.
Niðurlag:
Ein gleði bert er
á foldum her,
ta gleði fær tann, sum til krossin fer
og trýr, at Jesus hans straff har ber –
har friður er.
2. Trúgv ei, at Jesus ei elskar teg,
um djúpt enn í synd tú liggur!
Og um tú enn gekst tín egna veg,
hann júst eftir tær nú hyggur.
3. Sig ei, at hetta er nógv ov lætt,
tann gáva, sum Harrin gevur!
Hjá okkum lætt er tað, tað er satt,
men tungur var krossins vegur.
4. Við Jesu hjarta er friður bert,
og har tiga aðrar røddir;
og sælur tú, tá tú hagar fert
av synd og av sorgum møddur!


text:
Kunning og tilmelding - Flogbóltskúlin 2011
Kunning um Flogbóltsskúlan 2011
Flogbóltsskúlin verður, sum áður fráboðað, hildin leygardagin 17. september.
Flogbóltsskúlin byrjar klokkan 09:00 leygarmorgunin og verður hann hildin í Høllini á Hálsi í Tórshavn. Hildið verður á við skúlanum til kl. 16.00.
Luttakarnir fáa døgurða um middagsleiti og frukt til millummála fyrra- og seinnapart.
Á Flogbóltsskúlanum verður dentur lagdur á tekniska venjing, har áherðsla verður løgd á grundleggjandi teknikk og rørslu á vøllinum. Hetta verður gjørt við nógvum ymiskum venjingum.
Tað verður aftur í ár Thomas Luthi, sum kemur at verða høvuðsvenjari á flogbóltsskúlanum 2011. Umframt hann verða okkara egnu venjarar úti á vallunum og syrgja fyri at “øvilsini” koyra.
Viðmerkjast skal, at Fleyr hølið er opið eftir at flogbolsskúlin er liðugur, um leikarar hava tørv á einum staði at bíða til teir sleppa til hús.
Smyril fer av Havnini kl. 16 ella 21 leygardagin.
Tað er møguligt at melda til á level 2-4 og kostnaðurin fyri flogbóltskúlan er 200 kr fyri dagin.
Um barn títt hevur áhuga at luttaka á Flogbóltskúlanum 2011, skalt tú senda ein teldupost til Hjørdis Højsted á gmg@kallnet.fo har tað stendur navn og føðidato hjá barninum og hvørjum felagi barnið spælir við.
Seinasta freist fyri tilmelding er mikudagin 14. september 2011.
Luttøkugjaldið skal gjaldast á kontu 6460-4307269 í Bank Nordik (vinarliga viðmerk navn og føðiár hjá barninum).
Vónandi fáa vit ein góðan, mennandi og stuttligan dag saman við komandi flogbóltsstjørnum okkara :-)
Við flogbóltskvøðu
Flogbóltsfelagið Fleyr
Hjørdis Højsted & Christina Nolsøe


text:
Líknandi greinar
Rókur Trygvason úr Ægir forbetraði seg yvir 10 sekund í 200 metur frí á FM
Rókur Trygvason úr Ægir svam ein serstakliga góðan 200 metur frí í finaluni fríggjadagin á FM 2018. Hann forbetraði tíðina hjá sær heili 10 sekund, tilmeldingartíðin hjá honum var 2:11.16 og tað var uppá hangandi hár, at hann vann á Óla Mortensen, sum er ein frísvimjari burturav, Rókur Trygvason er ein bringusvimjari, so tað sigur Les meira…
Gudtænasta í Christianskirkjuni við Hanus presti
Sunnudagin, 16.september, er gudstænasta kl. 11.00 v/Hanus á Gørđum. Tađ verđur altargongd.
Alzheimer Gudstænasta í dag kl. 14.00 í Christianskirkjuni
Í dag fríggjadagin, 21. september, sum er altjóða Alsheimerdagur, er Alzheimer gudstænasta í Christianskirkjuni kl. 14.00 – . Jóannes Purkhús, prestur, prædikar. FRÍGGJADAGIN KL. 14.00 – ALZHEIMER GUDSTÆNASTA Í CHRISTIANSKIRKJUNI


text:
FK-Cup 2015 kappingin fyri yngri
12. Nov 2015
Tíðindarskriv So fer árliga flogbóltskappingin FK-‐cup av ...
les meir
MM ÍF - Fleyr - Dystarfrásøgn
12. Okt 2015
MM Fleyr fekk ein góðan start. Tað var langtsíðani seinast, at Fleyr hevur vunnið í Fuglafirði í bestu deildini hjá monnum. Onkur...
les meir
FK-cup 2015 skrá
21. Sep 2015
Her er skráin til FK-cup 2015 ...
les meir
Venjingartíðir 2015/2016
03. Sep 2015
Góðu FleyrararHer er yvirlitið yvir venjingar hjá fleyr kappingarárið 2015/16Ætlanin er at byrja við full power frá í komandi viku.Vinaliga Heini WeiheFormaður ...
les meir
Aðalfundur 29. Apríl 2015
16. Apr 2015
Aðalfundur 29. Apríl 2015Kalla verður inn til aðalfund Mikudagin 29. Apríl kl. 20.00 í Fleyrhølunum.Skrá:1. Val av orðstýrara2. Formaðurin greiðir frá virki Fleyr’s í...
les meir
Fleyr og Kyndil til reiðar til útbygging í Gundadali
01. Apr 2015
Ætlanin at útbyggja Gundadalshøllina til dupulthøll er nú komin so væl áleiðis, at Tórshavnar kommuna hevur lagt eitt sáttmálauppskot fyri Fleyr, Kyndil og...
les meir
FM Vinnarar í flogbólti 2015
16. Mar 2015
Her eru nakrir stoltir/stoltar FM-vinnarar :) Gentur 12 Dreingir 14 Dreingir 16 ...
les meir
1. deild kvinnur hjá Fleyr føroyameistarar.
15. Mar 2015
A-liði hjá kvinnunum hevur vunnið 1. deild. Liðið hevur verið sera sannførandi í ár. Umframt at vinna allar dystirnar í landskappingini, vunnu tær...


text:
Myndafrásøgn: Bók um Eik almannakunngjørd19-05-2008
Bókin við søguni um Eik, Eikirøtur, er almannakunngjørd og borin í hvørt hús í landinum. Her eru myndir frá almennu móttøkuni
Messan letur upp hurðar24-04-2008
Eingin fer tómhentur heim av messuni. Hugskot og íblástur eru til øll, nýggj sambond eru knýtt og onkur fer heim aftur við konkretum avtalum í skjáttuni
Eik økir inntøkur sínar á ófriðarligum marknaði24-04-2008
Hóast órógvin á fíggjarmarknaðunum bar í sær minkandi vinningsbýti og kurstap av virðisbrøvum í fyrsta ársfjórðingi av 2008, er stór framgongd í inntøkunum hjá Eik-samtakinum. Grundleggjandi bankaraksturin er góður, og Eik væntar framvegis eitt ársúrslit á 335 mió. kr. áðrenn virðisjavnan, burturleggingar og skatt
Greenpeace mótmæli í Brússel23-04-2008
Fólk frá Greenpeace mótmæla tun fiskiskapinum við boðskapinum: 'Time and Tuna are Running Out'
Føroyar eru meira enn fiskur og fótbóltur23-04-2008
List selur fisk hevur verið sagt upp í saman síðstu tíðina. Við tiltakinum 'A Taste of the Faroes' í sambandi við ESE messuna, skuldi fiskurin selja listina


text:
Góð ráð fyri færdsel á Mykines Leiðbeining fyri ein tur til Mykineshólmur Bygdargøtur
Góð ráð fyri færdsel á Mykines
- Sig altið frá hvagar tú fert
- Ver væl ílatin, skuldi veðrið øtlað
- Vær ansin, um líkindi ikke er góð, serlig í mjøkaveðri
- Hav altið kort, kumpass og floytu við, umframt ein bita fyri makterloysi
- Fylg varðagøtuni og far ikke gjøgnum bø
- Minst til at lata portrini aftur eftir tær
- Lat seyð, fuglar og plantur fáa frið
- Ansa eftir leysum groti, einamest um tit eru fleiri i fylgi
- Lat ikke burturkast liggja eftir teg
- Hundar skulu ikke takast við í hagan
Leiðbeining fyri ein tur til MykineshólmurGøtan út í Hólman er ikki varðagøta og tí ikki almenn. I lundalandinum kemur ein tætt at fuglinum, sum eigur at fáa frið.
Fylg tí traðkaðu gøtuni niðan gjøgnum bøin móti eggini.
Minnisvarðin varð reistur í 1939 til minnis um sjólætnar fiskimenn.
Gøtan gongur um eggina og niður gjøgnum bergið til "í Lamba", sum er eitt av størsti lundalondunum í Føroyum, har nógvur lundi verður fleygaður.
Brúgvin í Hólman verður kallað Atlanterhavsbrúgvin.
Flatidrangur, Pikarsdrangur og norðursiðan av hólminum eru einastu støð í Føroyum, har súlan eigur.
Vitin er bygdur i 1909. Hetta er vestasta stað í Føroyum.
Hygg niður yvir súlurøkurnar a vegnum heim.
Longd: 2 timar fram og aftur til vitan við javnari gongu uttan støðg. Torleikastig: Miðal. Gøtan er brøtt og ein skal ikki ræðast hæddir, tá farið verður um eggin og oman gjøgnum bergið. Minnist til at lata hagarportini aftur.
BygdargøturBygdagøturna eri elligomlu, almennu samferersluðirnar millum bygdir. Aðrenn koyrivegirnir komu, varð vanliga gingið millum bygdir, eitt nú til ting ella næstu kirkju til gudstænastu, barnadóp, brúðvigslu og at enda ta seinastu ferðina borin í kistu.
Gøturnar eru merktar við varðum, sum eisini eru elligamlir. Eins og i grannalondunum vísa varðarnir, hvørja leið, gøtan gongur, so tann ferðandi ikki villist av leið.
Almennu gøturnar er loyvt einum og hvørjum at brúka, men eftir galdandi lóg er tað revsivert ikki at lata portur aftur eftir seg.


text:
Sunnudagin vitjar ferðamannaskipið Seabourn Quest í Runavík fyri fyrstu ferð.
Talan er um eitt marglætisskip, ið er eitt av fimm skipum hjá reiðarínum Seabourn Cruise Line. Skipið varð bygt í Italia í 2011 og er 200 metur langt. Umborð eru á leið 450 ferðafólk og manningin telur 350. Seabourn Quest kemur á Runavík kl. 7.00 og fer avstað aftur kl. 15.00 við kós móti Norra. Føroyska umboðsfelagið hjá skipinum er Tor Shipping.
Runavíkar Havn bjóðar spennandi shuttle tænastu, sum koyrir til Æðuvíkar og inn á Glyvrar í pendulfarti, meðan skipið liggur við kai. Visit Runavík og Runavíkar Havn eru til reiðar at taka sær væl av ferðafólkunum við ymsum upplivingum, og hóast tað er sunnudagur, hava nakrir av handlunum opið.
Kl. 13.00 verður skipað fyri føroyskum dansi við Eysturoyar Dansifelag uttanfyri skrivstovuna hjá Visit Runavík. Øll eru hjartaliga vælkomin at luttaka – bæði borgarar í kommununi, onnur ferðafólk og vitjandi.
Vælkomin Seabourn Quest!


text:
Liðin eru nú seks ár síðan Nils Ohrt gjørdist stjóri í Listasavni Føroya og fýra ár eru síðani kjakið millum undirritaðu og stjóran um listarligu raðfestingar hansara. Hvat er so hent við savnsvirkseminum hesi millumliggjandi árini? Jú, støðan er normaliserað á tann hátt, at Listastríðið er formliga av soleiðis at fleiri limir í Heystframsýningarbólkinum hava framsýnt í Listasavninum; t.d. Zacharias Heinesen, Bárður Jákupsson, Tróndur Patursson, Anker Mortensen, Hanni Bjartalíð og Hansina Iversen. Somuleiðis eru samstarvsverkætlanir millum limir frá Heystframsýningarbólkinum og Felagnum Føroysk Myndlistafólk nú ein realitetur; eitt nú fara Hansina Iversen og Jóhan Martin Christiansen at framsýna saman í 2018. Men harumframt er støðan neyvan nógv broytt. Listasavnið leigar enn listaverk út og er hervið kappingarneyti hjá føroyskari samtíðarlist og hetta virksemið samsvarar framvegis ikki við endamálorðingini hjá Listasavni Føroya, punkt 7, at stovnurin skal fjálga um virkismøguleikarnar hjá skapandi listini.
Eitt er tað prinsipiella, eitt annað er framsýningarvirksemið í praksis. Í gjár var eg í permanenta partinum av savninum og hugdi eftir um raðfestingarnar hava broytt seg hesi seinastu fýra árini. Umframt at savnið av klassikarum sum Steffan Danielsen og Ruth Smith er vaksið við góðum verkum, eru fleiri onnur góð ting at síggja í savninum; m.a. eru Anker Mortensen og Bárður Jákupsson virðiliga umboðaðir við góðum málningum. Mikines og Ingálvur av Reyni hava hvør sína pyramidu, tað er eisini gott, sæð burtur frá hasum ræðuligu veggunum, sum eru bygdir upp fyri inngongdina, sum blokera fyri ljósinum og sum yvirhøvur tykjast ganga ímóti arkitektoniska hugskotinum við vakra savnsbygninginum.
Tað tykist annars sum um, at denturin í Listasavni Føroya liggur á teirri gomlu listini, á modernaðum klassikarum sum Ingálvi av Reyni, Thomas Arge, Steffan Danielsen, Ruth Smith, Hans Hansen osfr. Eg havi áður verið inni á hesum, at Listasavnið er ov lítið til bæði at umboða ta eldru listina og samtíðarlistina, men alt valdast sjálvandi raðfesting, keypi og vali av dygdarlist.
Í samtíðarpyramiduni hevur Tróndur Patursson ein heilan stórbæran vegg við trimum monumentalum verkum. Tey trý ymiligu verkini hjá Edwardi Fuglø breiða seg um endaveggin, gólvið og ein av smærru veggunum. Hansara parafrasa av høvuðsverkinum hjá Manet, Le dejeuner sur l´herbe hongur somuleiðis í forhøllini. Av tí, at plássið er lítið í Listasavninum, kann møguliga argumenterast fyri, at dentur sum heild verður lagdur á ta gomlu listina og hetta kundi verið orsøkin til, at listafólkini um miðjan aldur tvs. tey, sum eru í fjørutunum og hálvtrýssunum, ikki eru serliga væl umboðað (sæð burtur frá t.d. Edwardi Fuglø og Anker Mortensen). Og um nú skeringspunktið er 1965 kann mann møguliga fáa tað at passa, at framúrskarandi listafólk sum t.d. Hansina Iversen (1966), Hanni Bjartalíð (1968), Rannvá Kunoy (1975) og Øssur Johannesen (1970) ikki eru at síggja í permanenta partinum av Listasavninum, umframt at yngri listafólk sum Silja Strøm (1987) og Jóhan Martin Christiansen (1987) heldur ikki eru umboðað og ikki við verðandi gongd skulu vænta at verða tað fyrr enn um tjúgu ár. Tað er so tað. - Eg dugi bara ikki at finna nakað haldgott argument, sum forðar fyri, at verkini hjá einum so einastandandi fínum listamanni sum Mariusi Olsen (1963) ikki kunnu upplivast í Listasavni Føroya, hvørki á serframsýning, ei heldur á teirri permanentu framsýningini hjá savninum - (eitt einstakt steinprent hjá honum hongur tó til sølu í forhøllini til undirprís). Sum Inger Smærup Sørensen skrivaði í bók síni Livandi list um Marius: “Nøkur listafólk eru, og tey eru fá, ið ongantíð gera vánaligar myndir. Nøkur ávís listafólk raka altíð seymin á høvdið og tey fáa teg at grunda um tað fyribrigdið, ið verður kallað listarliga flogvitið...Tey raffineraðu verkini hjá Mariusi Olsen eru sera virðingarverd at skriva um, júst tí tey eru so ótrúliga raffinerað og fín”.
Tað er yvirhøvur undrunarsamt, at áhugi eftir øllum at døma ikki er hjá Listasavni Føroya ella stjóra savnsins, Nils Ohrt fyri at hava serframsýning við teimum trimum listabrøðrunum, Mariusi Olsen, Torbirni Olsen og Hans Paula Olsen. Teir eru allir á hvør sínum øki høvuðspersónar í føroyskari samtíðarlist, hvørs verk verða framsýnd í Steinprenti, Norðurlandahúsinum, í Norðurbryggjuni og ymsastaðni í Danmark og Norðurlondum. Eg veit ikki hvør frágreiðingin kann vera, men vóni ikki, at hon hongur saman við, at Listasavnið tekur støði í listfatanini í bókini Sekel hjá Mikael Wivel. Tað er staðfest fleiri ferð m.a. av danska mentanarjournalistinum, Lisbeth Bonde, at tann bókin hevur slagsíðu orsakað av Listastríðnum, sum ikki minst gongur útyvir viðgerðina av teimum trimum listabrøðrunum, ið allir eru við skerdan lut. Eg haldi, at tað er spell, at eitt nú útlendsk ferðafólk uttan innlit í føroyska list, ikki fáa ein so týdningarmiklan listamann sum Marius Olsen við, tá tey uppliva føroyska myndlist. Vit onnur mugu ugga okkum við, at ein heil framsýning hongur í Gamla Seglhúsinum í Klaksvík við grafisku myndunum hjá Mariusi.


text:
Danskur kaðalútvegari gjørt milliardasáttmála við Equinor
Danska felagið, NKT, hevur gjørt sáttmála við
norska Equinor um framleiðslu og installatión av kaðalum í Johan
Sverdrup-oljuøkinum.
Sysla.no skrivar,
at talan er um ein sáttála, sum bindur NKT at framleiða og levera háspenningskaðalar.
Hetta gjørdi feleagið í 1. umfari, og nú hevur tað so eisini fingið hesa
uppgávuna í 2. umfari.
NKT ska framleiða
og leggja 200 kilometrar av háspenningskaðalum, sum í alt skulu kunna veita 200
MW/80 KV.
Sambært Equinor
eigur hetta at røkka til 2. umfar av Johan Sverdrup.
- Vit eru væl
nøgd við góðskuna og góðu trygdarrammurnar hjá NKT. Nú kunnu vit byggja víðari
upp á tær royndirnar, sigur Trond Stokka Meling umboðandi Equinor við Sysla.no.
Kelda: Sysla.no